شەپۆلی ملیونی بایکۆتی شانۆی هەڵبژاردن ⋆\n١- کەمتر له دوو مانگ به هەڵبژاردنی سەرۆک کۆماری له ئێران ماوە. شەپۆلێکی به هێزی جەماوەری له ڕێدایە تا ئەم شانو کۆن و فێڵبازانەی چل ساڵەی کۆماری ئیسلامی ئەمجارە له ئاستێکی بەرینی دەیان میلیونی بایکۆت بکات و جارێکی دیکە به دونیای بسلمێنی که کۆماری ئیسلامی نە تەنیا هیچ پێگەیەکی نەماوە که لە گەڵ نەفرین و بێزاری بەرینی جەماوەری ڕووبەڕووە.\n٢-ئەم شەپۆلە بەرینە کوتوپڕ و یەکشەوە سەری هەڵنەداوە، ڕەوتی بایکۆت له هەڵبژاردنەکانی کۆماری ئیسلامی تا هاتوە به هێزتر، جەماوەریتر و کاراتر دەرکەوتوە. له زۆرێک له هەڵبژاردنەکان جەماوەر له ڕێگاگەلی جۆراجۆر نیشانیان داوە که لەم رژیمە بێزارن. به نەچون بۆ دەنگدان، به دەنگنەدانی ئاشکارا به نوێنەری ویلایەتی فەقیی و خامنەیی، به نووسینی ناوێکی نەناسراوە و زۆر ڕێگای دیکە نیشانیان داوە که هەڵبژاردن له کۆماری ئیسلامی شانوگەرییەکی قیزەونە که تەنیا له قامووسی ئاخوندە دەسەڵاتدارەکان ئەوەشێتەوە. بەلام ڕەوتی بایکۆتی به ئاشکارا له هەموو هەڵبژاردنەکان تا هاتوە بەرینتر بوە که دەتۆانین بڵێین له ئاخرین هەڵبژاردن تا دە میلیون کەس گەیشتوە.\n٣-ئێرانی ژێر دەسەڵاتی کۆماری ئیسلامی له گەڵ داڕمانێکی قووڵی ئابووری و کۆمەڵایەتی و فەرهەنگی و ئەخلاقی رووبەرووە. نەداری و فەقیری دەیان میلیون بنەماڵەی تووشی دژوارترین ساڵەکانی ژیانیان کردووە. هیچ کات مەودای نێۆان فەقر و سەروەت بەم ڕادە دور له یەک و زۆر نەبوە. بێکاری، تێکچونی بنەماڵەکان و کۆمەڵگا، لەش فرۆشی منداڵان، کارتون خەوەی له شەقامەکان، گۆرخەویی له گۆڕستانەکان، بڵاوبوونەوەی شەو ڕۆژی دەیان هەزار منداڵ له سەر شەقامەکان، گەڕان بۆ پەیداکردنی خۆاردمەنی له ناو زبڵدانەکان بۆتە کارێکی ئاسایی که هیچ ڕێبوارێک به دیتنی سڵ ناکا. هێڵی هەژاری زیاتر له نیوەی دانیشتۆانی ژێر دەسەلاتی رژیمی داگرتوە. ئەمە له کاتێکدایە گەندەڵی، دزی، به تاڵانبردنی سەروەت و سامانی وڵات له لایەن کاربەدەستانی بالای نیزام بۆتە دیاردەیەکی ڕۆژانە و ئاسایی و بێشەرمانە. سەدان میلیارد دولاری بەرپرسان له بانکەکانی جیهان له سەر یەک کەڵەکە بوە و هەزارن هەزار کاربەدەستی گەورە و بچووکی رژیم بۆ دوای رووخاندنی له وڵاتانی جۆراوجۆری جیهان جێگایان بۆ خۆیان و بنەماڵەکانیان خۆش کردوە. ئەمە له کاتێکدایە که هەموو داهاتی کۆمەڵگا یا سەرفی پڕۆژە و بەرنامەکانی ناوەکی، نیزامی، پاراستنی پێگەو و مانەوەی هێزەکانی له ڕۆژهەڵاتی ناوەڕاست یا سەرفی دەیان گرووپ و تاقمی چەکدار له ناوچەکە دەکرێ.\n٤-له چەند ساڵی رابردوو و به تایبەت له شۆرشە مەزنەکەی زستانی ١٣٩٦ که بە جۆرێک کۆماری ئیسلامی کیش و مات کرد تا ئەمرۆ کۆمەڵگای ئێران چەندین هەنگاوی گەورەی له مەسیری تێکشکاندنی یەکجاری رژیم هەڵگرتوە. چەندین شۆرشی مەزن و هەزاران مانگرتن و ڕێپێوان کۆماری ئیسلامی له گەڵ به هێزترین ناڕەزایەتی و بەرخۆدان و بێزاری و نەفرینی جەماوەری رووبەڕوو کردوەتەوە. لێدوانەکانی خامنەیی، چاوپێکەوتنەکانی سەرانی سوپای پاسداران و ئەرتەش و بەرپرسە بالاکانی ئەمنییەتی رژیم نەیانتۆانی حاشا لەو ڕاستیە بکەن کە ئەو شۆرشانە لەرزەی خستە ناو دەسەڵاتدارانی کۆماری ئیسلامی و به هێزترین مەترسی له سەر دەسەڵاتی رژیم له سەرەتای هاتنە سەر کاریەوە بوو.\n٥_هەر لەم ساڵانە کۆماری ئیسلامی له ڕۆژهەلاتی ناوەڕاست وێڕای تەرخانکردنی هەزینەی زەبەلاحی مرۆیی و مادی، پاشەکشەی پێکراوە. له عێراق و لوبنان بزووتنەوەیەکی جەماوەری بەرین له دژی دەسەڵات و دەستێوەردانەکانی هاتە ئاراوە. له سوریە پاش دەیان میلیارد دولار هەزینە و پاش به کوشتدانی بەشێکی بەرچاو لە فەرماندەکانی، جێگا و بەشێکی دیاری دوای شەڕ پێنەبڕاوە. له سوریە کەمتر شەوێک هەیە که هێزەکانی سەر به کۆماری ئیسلامی نەکەونە بەر هێرش و پەلاماری ئیسراییل و تا ئیسە نەیتوانیوە بۆ یەکجاریش وڵامدانەوەی بێت. له عێراق که دەسەڵاتی سەرەکی به کۆماری ئیسلامی و لاینگرانی بو، له ناوەندە سیاسی و مەزهەبییەکانی لە بەغدا و نەجەف و کەربلا کەوتە بەر شەپۆلی ناڕاەزایەتی جەماوەری.\n٦-چەندین رووداوی گرینگ لەم سالانە ڕەزیلی و داماویی و ریسوایی کۆماری ئیسلامی و کاربەدەستانی له ناوخۆ و دەرەوە زۆرتر کرد. ئەم رژیمە که تا ئیسە دەیان و سەدان میلیارد دولاری بۆ بەرنامەی ناوەکی هەزینە کردووە چەندین جار له لایەن ئیسراییلەوە ناوەندە ناوەکییەکانی له ناوەڕاستی ئێران بومباران، تەقێنراوە و تووشی کەلێن و زەبری گەورە کرا و رژیمیش دەستەوەسانە. له ناوەڕاستی تاران ئارشیویی بەرنامەکانی ناوەکی دزراوە که دواتر له لایەن سەرۆک وەزیرانی ئیسراییل خسترا بە دیدی میدیاکانی جیهان و لە نەتەوە یەکگرتوەکانیش نمایش درا. پسپۆری سەرەکی ناوەکی رژیم له تاران و به ڕۆژی ڕۆشن تێرۆر دەکری و فیلمەکەی بڵاو دەبێتەوە. قاسمی سلێمانی له ناوەندی پێگەی رژیم له ڕۆژهەڵاتی ناوەراست له فرۆکەخانەی بەغدا لەت لەت دەبێ. لێدانی فروکەی ئۆکراینی بە مووشەک له ئاسمانی تاران و جەنایەتی گەورەی کوشتنی دەیان گەشتیار ناو و ناوبانگی جەنایتکارانەی ئەم رژیمەی زۆرتر زڕاند.\n٧-ئێرانی ژێر دەسەڵاتی کۆماری ئیسلامی هیج کات وەک ئەم قۆناغە و ئەم ساڵانە نەکەوتۆتە بەر شەپۆلی به هێزی شۆڕش و ناڕەزایەتی جەماوەری له ناوخو له لایک و لە ڕۆژهەڵاتی ناوەڕاست و زڕاندنی ناو و ناوبانگی سووک و دزیو و تاوانباری به تیرۆر و ئێعدام و رفاندن له لایکی دیکە. ئەم ڕاستییانە و ئەم هەلومەرجە که کۆماری ئیسلامی بۆ کۆمەڵگایەکی ٨٠ میلیونی خولقاندوویەتی، ئەم رژیمەی له بەرامبەر بەرینترین ناڕەزایەتی و نەفرەت و بێزاری جەماوەری دەورانی دەسەلاتی خۆی داناوە. ئەم راستییانە شیرازە و نەزمی نیزامی به تەواوی شێۆاندوە، دووبەرەکایەتی ناویانی زۆر قووڵتر کردوە، نەیارانی یەکتر لەقاو دەدەن، پەروەندیان بۆ ساز ئەکەن و هەرچی بکرێ مەحاکمە و زیندانیان ئەکەن. له بەردەم هەڵبژاردنی ئەمجارەش کێشە و ململانێی ناوخۆیی کۆماری ئیسلامی له ئالۆزترین دەورانی خۆیدایە. وەک چۆن هەڵبژاردنی پێشوی مەجلسیان به تەواوی موهەندسی کرد و فەرماندەکانی سوپای پاسدارانیان کردە دیپلومات و به کردەوە مەجلسیشیان کردە نیزامی و پادگان. هەموو دەنگۆکان ئەوە دەسەلمێنن که سەرۆک کۆماریش دەبێتە پاسدارخانە و موڵگێکی نیزامی.\n٨-شانوی هەڵبژاردن له کۆماری ئیسلامی که به ریفراندومێکی نا دێمۆکراتیکی ١٢ ی خاکەلێوەی ١٣٥٨ دەستی پێکرد، ئەگەرچی هەوڵیان داوە هەمیشە زۆرترین جەماوەر له سەر سندووقەکان ئامادە بن، هیچ کات نیشان له ئیرادە و خواستی کۆمەڵانی خەڵک نەبوە و نەیان شاردۆەتەوە که حوکم حوکمی ویلاتی فەقییە و دەنگی خەڵک له نیزامی ئیسلامی بایەخی نیە.\n٩-له شانوی ئەمجارە هەڵبژاردن که کەمتر له دوو مانگی ماوە، هەموو هەلوومەرج بۆ بایکوتی جەماوەری، میلیونی و به هێز ئامادەیە. هەر بۆیە خامنەیی که به باشی هەستی کردووە که هێزی بایکۆت و نەچوون بۆ سەر سندووقەکان زۆر له سالانی پێشو به هێزترە ، هەر له پەیامی نەرۆزییەکەیەوە کەوتۆەتە خۆ که شانوی هەڵبژاردن گەرم بکا. عاجزانە هوشداری دەدا که ئەگەر موخالفی منیشن بۆ پاراستنی نیزام بچن بۆ دەنگدان. واتای قسەی خامنەیی ئەوەیە ئێوە که ئێمە که یەکترمان قەبووڵ نییە و ڕەنگە کێشەش مان بێت بەڵام هەموو لە کەشتییەک داین و بە نوقم بوونی ئەم کەشتییە هەموو پێکەوە تێدادەچین و ئەمنییەت و بوونی ئێمە وێرای ناکۆکییەکان لە گرەوی پاراستنی و مانەوەی نیزام دایە.\n١٠-تەکلیف و چارەنووسی رژیم و هەڵبژاردن له کوردستان ئاشکرایە. کوردستان هەر لە ١٢ی خاکەلێوەی ١٣٥٨ تا ئەمرۆ چ به بایکوت و چ به بەرخۆدانە ٤٠ ساڵەکەی و مانگرتنەکانی ئەم ساڵانە نیشانیداوە که کۆماری ئیسلامی له کوردستان نە تەنیا هیچ پێگەیەکی نییە که ڕێگای نەداوە ئەم رژیمە گوڵمێخی خۆیی داکوتێ.\nبەڵام بۆ ئەم هەڵبژاردنە کوردستان و ناوەندی هاوکاری حیزبەکانی کوردستان دەتۆانن چ بۆ کۆکردنەوەی جەماوەری بەرین لە کوردستان چ بۆ بەرینترکردنی بایکۆتی گشتی له ئێران و سازدانی هاوپەیمانی تایبەت بەم هەڵبژاردنە ڕۆڵی گەورە، کاریگەر و بەرچاو ببین.\nله نوسینەکانی دوایی زۆرتر له سەر ڕۆڵی کوردستان و ناوەندی هاوکاری دەوەستین و شرۆڤەی ئەکەین.\nPrevious کۆماری ئیسلامی بەرەو هەڵدێر دەڕوا


سه‌رۆکی ده‌زگای ناوکی ئێران ده‌ڵێت وڵاته‌که‌ی به‌رنامه‌ی هه‌یه بۆ دروستکردنی به‌لانی که‌م دوو کارگه‌ی ناوکی\nسه‌رۆکی ده‌زگای ناوکی ئێران ده‌ڵێت وڵاته‌که‌ی به‌رنامه‌ی هه‌یه بۆ دروستکردنی به‌لانی که‌م دوو کارگه‌ی ناوکی ڕێک له ته‌نیشت دامه‌زراوێکی تری ناوکی ئێرانه‌وه که ساڵی پار به یارمه‌تی ڕووسیا دروستکراوه.\nته‌له‌فزیۆنی ئێرانی له زاری فه‌ره‌یدون عه‌باسیه‌وه ده‌ڵێت ئێران له قۆناغی هه‌ره سه‌ره‌تایی به‌رنامه ڕێژیدایه بۆ دروستکردنی کارگه‌ی ناوکی یه‌ک هه‌زار میگا واتی و له‌وانه‌شه له یه‌ک دوو ساڵی داهاتوودا ده‌ست بکرێت به دروستکردنی ئه‌و کارگانه.\nئێران به‌رده‌وام له‌م چه‌ند ساڵه‌ی ڕابردوودا گوتوویه‌تی به‌رنامه‌ی دروستکردنی کارگه‌ی تری ناوکی هه‌یه ، به‌ڵام هیچ ئاماژه‌یه‌ک له ئارادا نه‌بووه بۆ دروستکردنی ئه‌و کارگه نوێیانه.\nسه‌باره‌ت به پشکنینه ناوکیه‌کانیش میدیای ئێرانی ده‌ڵێت ده‌زگای نێونه‌ته‌وه‌یی وزه‌ی ئه‌تۆمی تا ئێستا هیچ هۆیه‌کی باش و گونجاوی نه‌داوه تا بتوانێت سه‌ردانی شوێنێکی ئێرانی بکات که گومانی لێی هه‌یه شوێنێکی تایبه‌ت بێت بۆ دروستکردنی چه‌کی ناوکی.\nبنکه‌ی له‌شکریی پارچین له نزیک تاران مایه‌ی گومانی سه‌ره‌کی ڕۆژئاوایه که ئێران له‌وێ بۆمبی ئه‌تۆمی دروستده‌کات وێڕای نکوڵیکردنی به‌رده‌وامی تاران له‌وه‌ی هه‌رگیز خواستی دروستکردنی چه‌کی ناوکی نییه.\nله لایه‌کی تره‌وه مه‌حمودی ئه‌حمه‌دی نه‌ژاد، سه‌رۆکی ئێران داوای له په‌رله‌مانی وڵاته‌که‌ی کردووه تا پاڵپشتی بن له به‌رامبه‌ر وه‌ک ده‌ڵێت ئه‌و به‌دکارانه‌ی چوارده‌وری ولاته‌که‌یان داوه.\nئه‌م داوایه‌ی سه‌رۆکی ئێران له میانه‌ی وتاره‌که‌یدا بوو له‌به‌رده‌م په‌رله‌مانی ئێراندا به بۆنه‌ی ده‌ستپێکردنی وه‌رزی نوێی کارکردنی مه‌جلیسی شورای نوێی ئێرانه‌وه.\nئه‌و داوایه‌ی سه‌رۆکی ئێران وه‌ک داوایه‌ک ده‌بینرێت له کۆنه‌پارێزانی ڕکابه‌ری، که له ده‌نگدانه‌کاندا بۆ په‌رله‌مانی ئێران هاوپه‌یمانه‌کانی مه‌حمودی ئه‌حمه‌دی نه‌ژادیان تێکشکاند.\nسه‌رۆکی ئێران له وتاره‌که‌یدا ده‌ڵێت به‌دکاران له هه‌موو ئاڕاسته‌یه‌که‌وه جوڵێندراون تا وڵاتی ئێران بخه‌نه ژێر فشاره‌وه، هه‌ر بۆیه لادانی ئه‌و فشارانه و به‌ره‌نگاربوونه‌وه‌یان و هاوکاریکردن له‌مڕۆدا ئه‌رکی هه‌ره سه‌ره‌کییه.\nڕۆژئاوا ژماره‌یه‌ک سزای ئابوری له‌سه‌ر ئێران داناوه به‌هۆی به‌رنامه ناوکیه مشت و مڕ له‌سه‌ره‌که‌یه‌وه.


ئۆتۆمبیله سەربازییه‌كانی گروپه‌كانی ئۆپۆزسیۆنی هه‌واداری تورکیا بەرەو ئەو ناوچانە دەڕۆن کە شەڕێکی تووند تێیاندا روویدا لەدژی هێزەکانی رژێم و میلیشیاکانی لایەنگری رژێم. [خاوەنی وێنە: په‌یامنێرێكی سوری]\nسەرۆکی تورکیا رەجەب تەیب ئەردۆگان هەیەنی (21 شوبات) داوای "کرداری کۆنکرێتی" كرد بۆ رێگریکردن لە قەیرانێک لە دواهەمین ناوچەی ژێردەسەڵاتی ئۆپۆزسیۆن، لە پەیوەندییەکی تەلەفۆنیدا لەگەڵ هاوتا فەرەنسی و ئەڵمانییەکانیدا.\nقەیرانێکی مرۆیی لە پارێزگاکەی ئیدلیبی باکوری خۆرئاوا سەریهەڵداوە، لەکاتێکدا رژێمی سوریا، بە پشتیوانی هێرشە ئاسمانییەکانی روسیا، پێشڕەویدەکات بە هێرشێک کە بووە هۆی ئەوەی نزیک یەک ملیۆن مەدەنی ماڵەکانیان بەجێبهێڵن.\nسەرۆکایەتییەکە رایگەیاند کە لە پەیوەندییەکی تەلەفۆنیدا له‌گه‌ڵ راوێژکاری ئەڵمانیا ئەنجێڵا مێرکڵ و سەرۆکی فەرەنسا ئیمانوێڵ ماكرۆن، ئەردۆگان "جەختیكرد لە پێویستیی وەستاندنی پەلامارەکەی رژێم و لایەنگرەکانی لە ئیدلیب".\nئەردۆگان جەختیشیكرد لەسەر پێویستی دابینکردنی "پشتیوانییەکی بەهێز لەڕێی کرداری کۆنکرێتییه‌وه بۆ رێگیرکردن لە قەیرانێکی مرۆیی".\nچەکدارانی تەحریر شام ئامادەکاریدەکەن بۆ جێگیربوون لە شارۆچکەی نەیرەب لە سوریا، ئەو شوێنەی شەڕێکی تووند تێیدا روویدا. [خاوەنی وێنە: هەژماری تەلەگرامی په‌یامنێرێكی ئیدلیب]\nمێرکڵ و ماکرۆن پێنجشەممە قسەیان لەگەڵ سەرۆکی روسیا ڤلادمیر پوتین کرد و داوای وەستاندنی شەڕەکەیان کرد و چاوەڕێی کۆبوونەوەیەکی چوارقۆڵیین، به‌به‌شداریی ئەردۆگان.\nلە پەیوەندییەکی تەلەفۆنیدا لەگەڵ پوتین، مێرکڵ و ماکرۆن نیگەرانیی خۆشیان دەربارەی "قەیرانێکی دارایی" راگەیاند.\n27 سەرکردەکەی یەکێتی ئەوروپا هەینی سەرکۆنەی هێرشەکانی رژێمی سوریایان کرد بۆسەر شاری ئیدلیب و هۆشداریشیان دا لە روودانی قەیرانێکی مرۆیی.\nئەنجومەنی یەکێتی ئەوروپا، کە نوێنه‌رایه‌تی 27 وڵاتی ئەندام ده‌كات، رایگەیاند: "پەلامارە سەربازییە نوێكه لە ئیدلیب لەلایەن رژێمی سوریا و لایەنگرەکانییه‌وه، کە بوونەتە هۆی هێنانە ئارای چەندین قەیرانی مرۆیی، ناتوانرێت په‌سه‌ندبكرێت."\nئەنجومەنەکە راشیگەیاند: "یەکێتی ئەوروپا داوای لە هەموو لایەنەکانی بارگرژییەکان کرد رێزی تەواوەتی بەرپرسیارێتیەکانیان بگرن لەژێر یاسا مرۆییە نێودەوڵەتییەکان و یاسا نێودەوڵەتییەکانی مافی مرۆڤدا و بەبێ بەربەستدروستکردن رێبده‌ن به هاوکاری مرۆیی بگاتە دەستی هەموو ئەوانەی پێویستییان بە یارمەتییە."\nرێکخراوی روانگەی سوری بۆ مافەکانی مرۆڤ رایگەیاند كه شەڕ و پێکدادان لەنێوان هێزەکانی تورکیا و هاوپەیمانە سورییەکانیاندا لەدژی هێزەکانی رژێم بووە هۆی کوشتنی 27 چەکدار لە پێنجشەممەدا.\nرێکخراوەکە رایگەیاند کە 11 چەکداری لایەنگری رژێم و 14 چەکداری ئۆپۆزسیۆن کوژران، لەگەڵ دوو سەربازی تورکیشدا.\nتورکیا 16 سه‌ربازی لە ئیدلیب لەم مانگەدا لە شەڕ و پێکدادانەکانیدا لەگەڵ هێزەکانی رژێم لەدەستداوە، هەروەها بنکەکانی پتەوترکردووە لەکاتێکدا داوای کشانەوەی رژێم دەکات.\n'هیچ رووبه‌ڕووبوونه‌وه‌یه‌ك' لەگەڵ روسیا\nتورکیا پێنجشەممە رایگەیاند کە نەیویستووە "هیچ رووبه‌ڕووبوونه‌وه‌یه‌ك" لەگەڵ روسیادا رووبدات.\nهاوکات روسیا هۆشداریدایە تورکیا بۆ راوەستاندنی پڕچەککردنی "تیرۆریستان"، گوایە فڕۆکەکانی روسیا ئەو گروپانەی لە هه‌رێمی ئیدلیب کردۆتە ئامانج کە ئەنقەرە پشتیوانییان دەکات.\nئەنقەرە لێدوانەکانی مۆسکۆ رەتدەکاتەوە کە گوایا توركیا پشتیوانی گروپە تیرۆریستەکانی ناوچەکە دەکات.\nوەزیری بەرگری تورکیا، هولوسی ئاکار بە سی ئێن ئین تورکی وت: "ئێمە هیچ ویستێکمان نییە بۆ رووبه‌ڕووبوونه‌وه لەگەڵ روسیادا" و وتیشی گفتوگۆکان لەگەڵ بەرپرسانی روسیا بەردەوامن.\nئاکار وتی یەکێک لە کێشەکان کە گفتوگۆی لەسەر دەکرێت بریتییە لە ئاسمانی ئیدلیب و چاوەڕوانییەکانی تورکیا لە روسیا بۆ ئەوەی دەسوەردان نەکات.\nهیچ رێکەوتنێکی کۆنکرێتی لەنێوان روسیا و تورکیادا نییە دوای دوو گەڕی گفتوگۆ لەنێوان دوو وەفدی جیاوازدا لە ئەنقەرە و مۆسکۆ لە دەستپێکی ئەم مانگەدا.\nئەنقەرە پێداگریدەکات کە دەیەوێت رێگری لە قەیرانێکی مرۆیی بکات، هەروەها دەشیەوێت رێگری لە لێشاوی ئاوارەکان بۆ نێو تورکیا بکات، کە لە ئێستادا نزیکەی 3.6 ملیۆن سوری له‌خۆگرتووه.\nوەزارەتی بەرگری تورکیا رایگەیاند کە پێنجشەممە تۆڵەی لە هێزەکانی رژێم کردۆتەوە، بە "کوشتنی 50 چەکداری رژێم و تێكشكاندنی پێنج تانک، دوو زرێپۆشی سەربازان، دوو پیکابی زرێپۆش و تۆپێکی هاوتزه‌ر".\nبەگوێرەی رێکخراوی روانگەی سوری، چەند شەڕ و پێکدادانێک لەنێوان هێزەکانی رژێم و چەکدارانی ئۆپۆزسیۆنی پشتیوانیکراو لەلایەن تورکیاوە روویاندا لە نەیره‌ب، کە دەکەوێتە نێوان شاری ئیدلیب و شارۆچکەی سەراقیبه‌وه.\nرژێم لە نەیره‌ب کرایە دەرەوە\nچالاکوانێكی ئیدلیب، هەیسەم ئیدلیبی بە دیارونای وت میلیشیاکانی ئۆپۆزسیۆنی پشتیوانیکراو لەلایەن تورکیاوە لە ئیدلیب، بە پشتیوانی هێزەکانی تورکیا، دەستیانگرت بەسەر باشوری خۆرهەڵاتی شارۆچکەی نەیره‌بدا له ئیدلیب دوای ئەوەی فشاریان لەسەر هێزەکانی رژێمی سوریا دروستکرد بۆئەوەی بکشێنەوە.\nوتی هێزەکانی تورکیا به تۆپباران و هێرشی فڕۆکەکانی روسیا کرانە ئامانج و ئەوەش بووە هۆی کوشتنی دوو سەرباز و برینداربوونی پێنجی دیکە.\nناوبراو وتی روداوەکە دوای هێرشێک هات کە لالەیەن گروپە چەکدارەکانی ئۆپۆزسیۆن و تەحریر شامه‌وه بۆسەر نەیرەب ئەنجامدرا.\nئیدلیبی وتی هێزەکانی تورکیا پشتیوانی موشەکیی تووند و چەند ئۆتۆمبیلێکی پێشکەوتووی سەربازی دابینکردووە بە ئاڕاستەی ناوچەکانی شەڕ وەک هەوڵێک بۆ گرتنەوەی ئەو ناوچانەی رژێم لە چەند رۆژی رابردوودا کۆنتڕۆڵی کردوون.\nوتیشی شارۆچکەی نەیره‌ب هەڵکەوتەیەکی ستراتیژی هەیە، لەکاتێکدا دەکەوێتە سەر رێڕەوێکی ستراتیژی بەرەو شاری ئیدلیب، كه قه‌ڵای سەرەکیی تەحریر شام و گروپە ئۆپۆزسیۆنەکانی دیکەیه.\nئیدلیبی وتی: "رژێم لە نەیره‌ب کشایه‌وه و هێزەکانی دیکە چوونە نێو شارۆچکەکەوه و ناوچەکانی باشوریان کۆنتڕڵکرد و ئێستا ئۆپەراسیۆنێكی راماڵین ئەنجامدەدەن."\nوتیشی شەڕ و پێکدادانی تووند و تۆپباران و هێرشە ئاسمانییەکان بەردەوامن و چەندین شارۆچکە و گوند لە ئیدلیب لەلایەن هێرشە ئاسمانییەکانی روسیاوه دەکرێنە ئامانج.\nوتی لەنێو بریندارەکانی شەڕە بەردەوامەکاندا دوو چالاکوانی میدیایی هەبوون، ئیبراهیم دەروێش و ئەحمەد رەحاڵ، کە پارچەی ئه‌و موشەکانه‌یان بەرکەوت کە لەلایەن فڕۆکەکانی روسیاوە هاوێژرابوون لەکاتی رووماڵی شەڕ و پێکدادانەکاندا.\nتورکیا میوانداریی گردبوونه‌وه‌ی چوارلایەنە ده‌رباره‌ی سوریا دەکات لە 27 تشرینی یەکەم لە ئەستەنبوڵ\nهێمنییەکی بێوێنه له ئیدلیبی سوریادا دوای رێكه‌وتنێكی ئاگربەست\nرێکەوتنەکە دەبێتە هۆی دروستکردنی رێڕەوێکی ئەمنی لەسەر شاڕێگەی M4، ئەو شوێنەی هێزەکانی تورکیا و روسیا دواتر دەورییەی هاوبەشێ لێ ئەنجامدەدەن.


19:33 - 19 پووشپەڕ 2716\nئەوان خەڵکیان هان نەدا بۆ ئەوەی بەشداری لە سەنگەری بەرگری بکەن، ئەوان پێش خەڵک کەوتن، گەورەترین و بەڕواڵەت بەهێزترین دوژمنی کوردیان بە خوڵقاندنی داستانی ئەفسانەیی بەرخودانیان بەچۆکدا هێنا، نیشانیان دا کاوە وتەنی ئێشی ماڵئاواییەک کە هیچ دڵنیاییەک بۆ گەڕانەوە نیە، بەنرختر و قووڵتر لە ئازاد کردنی شار و گوندێکە.\nنەیارانی کوردستان، داگیرکەرانی کۆنەپەرەستی کۆماری ئیسلامی، بەشێوەیەکی چڕ لە هەوڵی ئەوەدان کۆمەڵگای کوردستان و شۆڕشەکەی بەرەو سەدەکانی نێوەڕاست و دۆڕاندنی سیمای مرۆڤایەتی لە کوردستان بگەڕێننەوە. هەڵسوکەوتیان لە گەڵ کورد وەک کۆیلەکانی سەردەمی دڕندەیی و بێ‌شارستانیەت، بێ‌نرخ کردنی ژیانی مرۆڤی کوردە. کاوە جەوانمەرد و سەرکەوت سەمەدی، بە هەڵبژاردنی جۆری شەهید بوونیان راسانی ڕۆژهەڵاتیان کرد بە ژێدەری بەرگری لە گەڕانەوەی کورد بۆ سەدەکانی نێوەڕاست، کردیانە سووژەی چێرۆکی ڕۆح بەخشی شەوانی دایک و باوکان بۆ نەوەکانی داهاتوویان تا بایەخە مرۆڤییەکان بەگوێ کۆرپەکانیاندا بچڕن.\nپەنجەرەیەک کە لەودا مەرگ ویستن و شەهید بوون ببێتە هەناسەی لەدایکبوونی ژیانێکی ڕاستەقینە. ئەوان لە دوایین ساتەکانی ژیانیان بە خۆ تەقاندن و شەهیدبوون نیشانیان دا کە مەرگی سەربەرزانە شتێک نیە جگە لە ژیانێکی هەتاهەتایی لە بەرانبەر تەسلیم بوون و خۆ بەدەستەوەدان.\nخەباتی کورد، شۆڕشی شەهیدپەروەری و شەهادەتخوازی نیە. بژی شەهیدبوون لە پێناو ئەرکی ژیان، لە پێناو کردنەوەی پەنجەرەکانی ژیان بەسەر تاریکی و ژێردەستی‌دا. مەرگی کاوە و سەرکەوت ژیان‌ئاسایە، ژیانێک پڕ لە بەهار و خۆشەویستی. ئەوان بە مەرگی خۆیان خۆشەویستیان بۆ ئەژین و موژدە هاوسەرانی کاک کاوە و کاک سەرکەوت کردە هەستێکی هەتاهەتایی. چاو لە ڕێگایانێک کە وەک هەموو سۆزداران هەناسە ژمێرییان دەکرد بۆ دیداری دووبارە لە گەڵ گەورەترین ئەوینی ژیانیان. هاوسەرانێک کە خۆشیی ژیان و چالشی شۆڕشگێڕییان کردە خاڵی پێکەوە گرێدانی هەست و هەیەجانی پێکەوە گرێدانی ڕۆحی مرۆڤایەتی. ئەوان نیشانیان دا بۆ تێگەیشتن لە هەستی ئەبەدی دەبێ ببی بە ئەو هەستە. بۆ ئەوەی هەست بە ژیان بکرێت، ئەوان ژیانیان هەڵبژارد. ژیانێکی سەربەست، سەربڵند، ئاگادارانە و بەبڕیار. گیانی خۆیانیان کردە مەتەرێزی دووبارە ژیانەوەی هەست بە مرۆڤبوون کردن. ئەوان بە هاواری دەنگی قاسملوو چوون گەلێک ئازادی بوێت دەبێ نرخی ئەو ئازادیەش بدەت. ئەوان پەیامی دوکتور سادق شەرەفکەندیان زیندوو کردەوە، مەرگ لە پێناو ژیانێکی سەربەستانە چاکترە لە ژیان لە بن دەستی و ژێرچەپۆکی دا.\nکاتی ئەوەیە پەیمان نوێ بکرێتەوە باشترین پاداش بۆ شەهیدان درێژە پێدانی ڕێگایانە. لەو ڕێگایەدا کاوە، سەرکەوت و شەهیدانی ڕاسانی ڕۆژهەڵات، سەمبۆل و هێمای دەسپێکێکی نوێن. دەسپێکێکی یەکگرتوو، بەهێز، دینامیک، پڕلەخۆشەویستی و بەهیوا بۆ داهاتوویەکی گەشتر.


“پێدانی كاره‌با به‌كه‌رتی تایبه‌ت شکستێکی ترە کە زیانەکەی لەسەر گیرفانی هاوڵاتیانە” – Hawpshti\nئه‌ندامێكی په‌رله‌مانی كوردستان ڕه‌خنه له‌پێدانی كاره‌با به‌كه‌رتی تایبه‌ت ده‌گرێت‌و ده‌ڵێت، شکستێکی ترە کە زیانەکەی لەسەر گیرفانی هاوڵاتیانە.\nدابان محه‌مه‌د، ئه‌ندام په‌رله‌مانی كوردستان له‌نوسینێكدا ئاماژه بۆ ئه‌وه ده‌كات كه “چیرۆکی سەیر لەپشتی پێدانی کارەبا بەکۆمپانیاكانی (کار، قەیوان، ماس) هەیە، ئەم پرسە شکستێکی ترە کە باج‌و زیانەکەی لەسەر گیرفانی هاوڵاتیانە”.\nئه‌و ده‌ڵێت، “کارو قەیوان‌و ماس، سێ کۆمپانیای گەورەی هەرێمن، هەر یەکەیان چیرۆکی سەیریان لەگەڵ حزب و حکومەت و زۆن و ناوچەکانی خۆیاندا هەیە!”.\nئەمەی خوارەوە دەقی نووسینەکەیە:\nلە شکستى پێوەرى ئاوەوە، بۆ کارەبا !\nدوو حکومەت و دوو وەزیر و یەک وەزارەت و یەک حزب، نەیانتوانیوە بچوکترین چارەسەر بۆ پرسى پێوەرى ئاوى ماڵان بدۆزنەوە، 350 ملیۆن دۆلار زیان لە داهاتى حکومەت کەوت کە دەکرا بدرێت بە موچە! 50 ملیۆن دۆلار لە هاوڵاتى وەرگیرا و پێوەرى پێ فرۆشرا، حکومەت 20 ملیۆن دۆلار بەرەو ژور قەرزار بوە، لەبەردەم دۆڕاندنى 60 ملیۆن دۆلارى دیکەدایە، پرۆسەى پێوەرى ئاو، بە هەمو پێوەرێک شکستى هێنا، سزا بەدواى سزا و ساختەکردنى واژۆى پەرلەمانتار و فشارى حکومەت ئەم پرۆسەیە ناخاتەوە سەرپێى، جارێکى تر ئەو دیمەنەش نابینینەوە هاوڵاتى خۆى پارە ببات بۆ بنکە و فەرمانگەکانى ئاو.\nلە ئێستادا دەنگۆى ئەوە هەیە، حکومەت کارەبا ڕادەستى کەرتى تایبەت دەکات، حکومەت لەو باوکە دەچێت کە منداڵەکانى پێ بەخێو ناکرێت و دیبەخشێت بە کەسانى تر! کار، قەیوان و ماس، سێ کۆمپانیاى گەورەى هەرێمن، هەر یەکەیان چیرۆکى سەیریان لەگەڵ حزب و حکومەت و زۆن و ناوچەکانى خۆیاندا هەیە! چیرۆکى سەیرتر لە پشتى پێدانى کارەبا بەم سێ کۆمپانیایە هەیە، ئەم پرسە شکستێکى ترە کە باج و زیانەکەى لەسەر گیرفانى هاوڵاتیانە، لە داهاتویەکى نزیکدا هەمو ڕێگا و ڕێکارێک بۆ ڕاگرتن و ڕونکردنەوەى زیاتر دەگرینەبەر.


كرێكار… سیمبۆلێكی ئینسانی چەوساوە\nهەندێك كەس وای دەبینن كە لەدوای هەڵوەشانەوەی مەنزومەی یەكێتی سۆڤیەت، ئیتر هەموو ئەو بەهاو پێناسانەی كە لەسەر پێگەی ئینسان لەچوارچێوەی سیستەمی كاپیتالیستیدا دەكرا هیچ بایەخێكی نەماوە و، تەنانەت دەڵێن، مۆدێلی ئەو جۆرە لە بیركردنەوە بەسەر چوە. وەك ئەوەی كۆتایی هاتنی یەكێتی سۆڤیەت، بە مانای كۆتایی هاتنی مێژوو بێت…!\nلەوەتەی ئینسان هەیە، ناعەدالەتی و چەوساندنەوەش هەیە. ئەم ڕاستیەش نە لەلایەن ئاینە ئاسمانیەكانەوە ئینكاری لێ دەكرێ و، نە لەلایەن بیرمەندەكانی مێژووی مرۆڤایەتییەوە. لە ناوەڕاستی سەدەی نۆزدە هەمەوە پێناسەیەكی كۆنكرێت و جیاواز لەسەر چەوساندنەوەی ئینسان بڵاوبوەوە. كارل ماركس و فرێدریش ئێنگڵز لە شیكاریكردنیاندا بۆ سیستەمی سەرمایەداری (كە لەو سەردەمەدا سیستەمێكی هێشتا ساوابوو) دەستەواژەی (كرێكار) یان وەك سیمبۆلیكی چەوساوەكانی جیهان بەكار هێنا. كرێكار وەك ئەو ئینسانەی كە هەموو ئەركی دژواری بەرهەمهێنانی لەئەستۆ بوو، كەچی لە بەری ڕەنجی خۆی بێبەش بوو و، تەنانەت ژیانی ئاژەڵە ماڵیەكانی ئەریستۆكراتەكانی ئەوروپا زۆر لە ژیانی كرێكارێك شایستەتر بوو.\nلەو سەردەمەوە بۆ ئێستا زیاد لە سەد و پەنجا ساڵ تێدەپەڕێت. هەندێك لە وڵاتان ماف و شایستەكانی كرێكارانیان لە چوارچێوەی قانوندا ڕێكخستوە (بۆ نموونە وڵاتانی خۆرئاوای ئەوروپا). بۆیە هەر بەو هۆیەشەوە پێناسەی (كرێكار) لەگەڵ ئەوەی سەردەمی ماركس یەكناگرێتەوە و گۆڕانكاری بەسەردا هاتوە.\nكوردستان هەرگیز كیانێكی سەربەخۆ (دەوڵەت)ی نەبوە، هەر بۆیەش تێگەیشتنێكیش لەسەر مافی كرێكاران و موعانات و مافەكانیان لە چوارچێوەی قانونێكدا كۆنەكراونەتەوە. لە پێناو بەرچاوڕونی خوێنەری بەڕێز، بە كورتی ئەم چەند خاڵە دەنوسینەوە كە هۆكاری سەركین بۆ دەستەبەر نەبوونی مافی كرێكاران لە هەرێمی كوردستان:\nلە هەرێمی كوردستان هەتا ئێستاش كار بە قانونی ژمارە (٧١) ی ساڵی ١٩٨٧ دەكرێت. ئەم قانونە لە عێراق لە ساڵی ٢٠١٥ هەموار كراوەتەوە (ئەمە مانای ئەوە نیە كە مافی كرێكار لە عێراقدا پارێزراوە). ئێمەش لە پێنجەمین خولی پارلەمانداین و، هەتا ئێستا نوسینەوەی قانونی كار بۆ هەرێمی كوردستان سەریەشەی كەسمان نیە.\nلە هەرێمی كوردستان سەندیكایەكی سەربەخۆی كرێكاران بوونی نیە و، ئەوەی هەیە (وەك هەموو سەندیكاكانی تر) لەلایەن حیزبە سیاسیەكانەوە بە جۆرێك قۆرخ كراوە، كە هەناسەی لەبەر بڕاوە و وەك نەبێت وایە.\nلێشاوی هاوردەكردنی كرێكاری بیانی، بازاڕی كاری بۆ كرێكارانی خۆماڵی تەنگەبەر كردوە.\nهەتا ئەو كاتەی قانونێكی كار لە كوردستان نەبێتە داكۆكیكاری مافەكانی كرێكاران، ناتوانین باس لەبوونی عەدالەتی كۆمەڵایەتی لە هەرێمەكەماندا بكەین، بەڵام گرنگیشە واقیع بینانە شتەكان ببینین و چاوەڕوان نەبین حكومەتی هەرێمی كوردستان بەم بارە دژوارە داراییەوە بیمەی تەندروستی و خانەنشینی بۆ كرێكارانی هەرێمی كوردستان دەستەبەر بكات. لە ڕاستیدا جێبەجێكردنی ئەم ئەركە پێویستی بە هەماهەنگیەكی جددی هەیە لە نێوان سەندیكای كرێكاران (مەبەست سەندیكای ئۆتۆنۆمە)، حكومەت و كەرتی تایبەت بەشێوەیەكی مەبدەئی و بەسەلیقەی سیاسی. دەبێت هەستكردن بەم بەرپرسیارێتیە لە ئەولە ویاتی سیاسەتی حیزب، پارلەمان و حكومەتمان بێت.\nڕۆژی یەكی ئایار… ساڵڕۆژی كرێكارانی جیهان لە كرێكارانی كوردستان و لە هەموان پیرۆزە…


2020.08.05 - 23:28\nڕێكخراوی (فاوی) سەر بەنەتەوە یەكگرتووەكان ترسی لەوە هەیە بۆ ماوەیەكی كورت لوبنان دووچاری قەیرانی دەستنەكەوتنی ئارد ببێتەوە، ئەوەش بەهۆی زیانەكانی تەقینەوەكە بۆ سەر كۆگاكانی گەنم نزیك لە بەندەرەكەی بەیروت.\nدۆمینیك بۆرجۆن، بەڕێوەبەری بەشی فریاكەوتن لەڕێكخراوەكە بەئاژانسی فرانس پرێسی ڕاگەیاندووە، نامەیەكی كورتی لەبەرپرسی فاوی بەیروتەوە پێگەیشتووە و لەوە دەترسن بڕێكی زۆری گەنمی هەڵگیراو لەكۆگایەكی نزیك بەندەرەكەی بەیروت بەهۆی تەقینەوەكەوە زیانی بەركەوتبێت یاخود كۆگاكە وێران بووبێت.\nوتوشیەتی، لەوەش دەترسن بۆ ماوەیەكی كەمیش بووبێت دووچاری كێشەی بەدەستهێنانی ئارد ببن لەو وڵاتە.\nهاوكات سەرچاوەیەكی دیكەی ئاگادار بەئاژانسی فرانس پڕیسی وتووە، كۆگای نیشتیمانی لوبنانی بەتەواوەتی بەهۆی تەقینەوەكە وێران بووە و گەنمە یەدەگە هەڵگیراوەكەش بەو هۆیەوە تێكچووە.\nلەڕاگەیەنراوێكیشدا ڕاووڵ نیعمە وەزیری ئابووری لوبنان ڕایگەیاند، بەدواداچونیان كردووە و لەوە دڵنیابوونەتەوە كە ئاردی پێویست بەرەو لوبنان دێت و پێداویستیەكانی بازاڕ بۆ ماوەیەكی دوور و درێژ پڕ دەكاتەوە و دووچاری قەیرانی نەبوونی ئارد و نان نابنەوە.\nلوبنان بەشێوەیەكی سەرەكی پشتی بەستووە بە هاوردەكردنی گەنم و ساڵانە خۆی بەڕێژەی 10 بۆ 15 % بڕی پێداویستیەكانی ساڵانەی لێ بەرهەم دەهێنێت.


سه‌نته‌ری میترۆ هێرش بۆسەر سەر تیمەكانی كوردستان تیڤی‌و خەندان ئیدانە دەكات\nسەنتەری میترۆ ئیدانەی هێرشكردنە سەر تیمەكانی كوردستان تیڤی‌و خەندان دەكات، داواش دەكات رواڵەتەكانی توندوتیژی نەبنە مۆركی ئەم پرۆسەیە.\nدیاری محمد بەرێوەبەری سەنتەری میترۆ راگەیاند" دیسان رواڵەتەكانی توندوتیژی بەرۆكی رۆژنامەنوسانی گرتەوە، بەپێی ئەو سكاڵایانەی كە پێمان گەیشتوە، هێرشەكان لەسلێمانی بەرامبەر بەخەندان‌و كوردستان تیڤی بوو".\nبەیانی ئەمڕۆ لەرۆژی دەنگدانی تایبەتدا، لەبنكەی روناكی، گەڕەكی بەكرەجۆی شاری سلێمانی هێرشكرایە سەر تیمێكی كەناڵی KTV.\nشیلان فەرەج پەیامنێری كەناڵی كوردستان تیڤی بەمیترۆی وت، " پێش ئەوەی دەستبكەین بەروماڵ لەلایەن پاسەوانانی بنكەكە هێرشكرایە سەرمان" جەختیكردوە" بەبۆكس‌و شەق پەلاماریان داین‌و كامێراو مۆبایلی تایبەتی خۆشم شكێنرا".\nهەوەها لە ناحیەی حاجیاوای سەر بەقەزای رانیە هێرشكرایە سەر تیمی رۆژنامەوانی كەناڵی خەندان.\nتیمەكەی خەندان بریتی بون لەهێمن حەسەن بەرپرسی نوسینگەی كەناڵی خەندان لەرانیە، ئاوات عوسمان پەیامنێر، دانا سۆفی برایم، كامێرامانی خەندان.\nدانا سۆفی رایگەیاند، لەبنكەی قوتابخانەی كۆژین لەحاجیاوا، لەلایەن پێشمەرگەو هێزە ئەمنییەكان هێرشكراوەتە سەریان، وتی، " لێیانداین‌و قسەی ناشیرینیان پێ وتین‌و رێگەیان نەدا روماڵ بكەین".\nئەو هێرشە لەكاتێكدا بووە كە لەلایەن بەڕێوەبەری بنكەكەوە مۆڵەتیان پێدراوە روماڵی دەنگدانەكە بكەن.\nهەروەها ئەمڕۆ لەكاتی روماڵكردنی پڕۆسەی دەنگدانی تایبەتدا هێرشكرایە سەر تیمی هەمان كەناڵ.\nرێبین یار ئەحمەد، پەیامنێری كەناڵی خەندان رایگەیاند، لەكاتی روماڵكردندا لەبنكەیەكی دەنگدانی تایبەت لەتاسڵوجە پەلاماردراوە.\nئه‌و وتی، " بەهۆی هێرشەكەوە زیان بەكەلوپەلی تیمەكەمان گەیشتووەو دواتریش رێگریان لێكردوین".\nبەرێوەبەری سەنتەری میترۆ رایگەیاند داوامان وایە كە رواڵەتەكانی توندوتیژی نەبنە مۆركی ئەم پرۆسەیەو هێزە ئەمنیەكان رێز لەیاساو پیشەی كاری رۆژنامەنوسی بگرن. جەختیكردەوە " ئەمانە پێشێلكاریی زەقی ئازادی رۆژنامەنوسین‌و ئێمە ئیدانەی دەكەین".


وانە بنەڕەتییەکانی دەروونشیکاریى فرۆیدی و ئەودیویشی\nو. ڕوشدی جـەعفەر\nسێکسواڵیتە، بەئۆبێکتبوون، خەسڵەتپێدان و تراوما\nهەنگاوێک بەرەو لەسێکسیخستن (دی سێکسواڵیزەیشن)؟\nپێموایە ئەمە بەشێکە لە دیاردەیەکی گەورەتر کە پەیڕەوی لەم لۆژیکە دەکات: ئەگەر ژنان هەوڵبدەن جوان بن یان ملبدەنە بەر سەرمەشقەکانی جوانی بە مانا نەریتییەکەی، ئەوا خۆیان ده‌كه‌نه ئۆبێكت بۆ پیاوان. کەواتە به‌گوێره‌ی ئه‌م لۆژیكه ژنان ده‌بێت سەرلەنوێ جه‌سته‌یان بقۆزنەوە و ده‌ستی به‌سه‌ردابگرنه‌وه، بەو مانایەی له ناشیرینییە باوەکەیدا پێی ڕازی بن و پەسەندی بکەن- موو، قەڵەوی و هەر شتێکی تر- تاوەکو ڕەمزوڕاز لە جەستەیان داماڵن، نیشانی بدەن جەستەی ژن، بەتایبەت ئەندامەکانی سێکس، ئەو شتە نییه وا لە نیگای پیاواندا هەیە بەڵکو کارکردی ئەرێنیی خۆی هەیە کە دەبێت لەلایەن ژنانەوە ده‌ستی به‌سه‌ردابگیرێته‌وه، چونکە ناکرێت ژنان بۆ ئۆبێکتگه‌لێكی پیاوان کورتبکرێنەوە. لە لایەکەوە، من هاوڕام لەگەڵ هەستکردن بە چەوسانەوە لای ژنان، بەڵام پێموایە ئه‌م لۆژیکە كێشه‌یه‌كی هه‌یه. با دەستەویەخەی كێشه‌كه ببینەوە: سێکسواڵیتە، بە مانای پڕبەپێستی وشەکە، ڕێژەیەکی دیاریکراوی خۆبەئۆبێکتکردنی تێدایە. بۆنمونە، کاتێک سێکس دەکەم یان کاتێک باوەش بە جەستەی ڕووتی ئەو کەسەدا دەکەم کە خۆشمدەوێت، لە هەموو ئەو شتە نەخوازراوانەی دادەماڵم کە بەشێکن له جەستەی مرۆڤ- بۆنە ناخۆشەکان و پاشماوەی پیسی و هتد (ئەم داماڵینه‌ش لۆژیکە ناونشینەکەی سێکسواڵیتەیە). بە جۆرێک لە جۆرەکان، به ڕاده‌یه‌كی هه‌ره کەمیش بێت جەستەی ئەو کەسە ئایدیاڵیزە و نمونه‌ییساز دەکەم. بەبێ ئەمە، لە لەسێکسیخستن نزیکدەبینەوە. وێڕای ئەو هەموو قسەیەی لەبارەی سێکسواڵیتەیەکی ئازاد دەکرێت کە خۆی لە کۆتوبەندە هێترۆسێکسواڵییە دووانەییەکان دەربازکردووه، لێرەدا ئەو شتەی لەبناوانەوە دەرگیرین لەگەڵیدا هێڕشێکە بۆ سەر سێکسواڵیتە خۆی.\nجاڕدانێكی مكوڕانه بۆ ئازادییه‌كی سێکسیی خەیاڵی تەنیا دەبێتە هۆی چەوساندنەوەی خراپتر\nهەموومان دەزانین سێکسواڵیتەی مرۆیی شتێک نییە تەنیا لە ڕووی بایۆلۆژییەوه دەستنیشانکرابێت- وەکئەوەی ئەزموونە تراوماتیکەکانی ترانس جێندەر (ڕەگەزگۆڕەکان) ئەم ڕاستییە دەسەلمێنێت. دەکرێت لە شوناسە دەروونییەکەتدا، ژنێک بیت و لە جەستەیەکی نێرانەدا گیرت خواردبێت، و ئامادەییشت تێدا بێت ئازارێکی زۆر بچێژی تاوەکو جەستەی خۆت بگۆڕیت بە جۆرێک لەگەڵ شوناسە دەروونییە ناوەکییەکەتدا بگونجێت. تێکڕای ئەمە ڕوودەدات. لێرەدا هیچ خەسڵەتپێدانێکی بایۆلۆژیی ڕاستەوخۆ لەگۆڕێدا نییە. بەڵام هێشتاش، هەڵەیەکی گەورەیە ئەگەر لەم پنتەوە بەرەو ئەو بانگەشەیە بازبدەین که جیاوازیی ڕەگەزی تەنیا یەکێکە لە داهێنراوه سەرکوتکەرەکانی ئەو کەسانەی وا لەدەسەڵاتدان و ئێمەش دەبێت زیته‌ڵه و لێزانانە دەرگیری چەندان شوناسی ڕەگەزی جیاجیا ببین، واتە ئەو بانگەشەیەی كه جیاوازیی ڕەگەزی تەنیا گەمەیەکه و هەموو شتێک ڕەخساو و ئاوەڵایە، و گوایە ئەگەر بێتو تەنیا لە سته‌می هێترۆسێکسواڵیی دووانەیی دەربازبین، ئەوا لە چێژێکی پڕاوپڕی سێکسواڵیتەی ئازاد بەهرەمەند دەبین. ئەم بانگەشەیە وانە بنەڕەتییەکەی دەروونشیکاریی فرۆیدی دەسڕێتەوە، واتە ئەو وانەیەی کە سێکسواڵیتە بەسرووشتی خۆی شتێکی هێجگار تاریکە.\nسێکسواڵیتە بوارێکی شادیبەخش نییە، بەڵکو بریتییه له بواری تراوما قووڵەکان و هەڵگەڕانەوە مازۆخییەکان و هتد. هەر بۆیه ئەوەندە بەس نییە جاڕی ئەوە بدەین ئەگەر لەم دووانەییە جێندەرییە گەورەیەی نێرینە/مێینە قوتاربین- گەر وتەکەی ماو زیدۆنگ داڕێژینەوە: "هەزاران گوڵ لەناوماندا غونچەدەکەن و ده‌پشكوێن"- و با بڵێین هەزاران شوناس لەناوماندا دەگەشێنەوە و دەپشكوێن، و هەمووان دڵخۆش دەبن و ژیانێکی سێکسیی قایلکەر و تێروپڕ بەسەر دەبەن. نەخێر، دیسانەوە با بیڵێم، سێکسواڵیتەی مرۆیی به‌شێوه‌یه‌كی خۆڕسكانه تراوماتیکە. سێکسواڵیتە تێكه‌ولێكه و گه‌ڕه‌لاوژه‌یه‌كی گەورەیە؛ لە پەیوەند بە سێکسواڵیتەوە هیچ هاوکێشەیەکی سادە لەئارادا نییە.\nوەکئەوەی ئه‌زموونی لیاقەت یان درووستیی سیاسی نیشانیدەدات، ئەگەر هەوڵبدەین سێکسواڵیتە بەم مانا سادەکەرەوەیە ئازادبکەین و لە نۆرماتیڤیتەی جیا-ڕەگەزخوازی (هێترۆسێکواڵیتە) دەربازبین، و ڕێگه‌ی په‌ره‌سه‌ندن بۆ کۆی فۆرمە جیاوازەکان بکەینەوه، ئەوا ته‌نانه‌ت بە سەرکوتکارییەکی خراپتر كۆتاییدێت.\nهەموو کەسێک دەبێت ئازادانه خۆی بەئۆبێکت بکات\nئەو شتەی خەڵکێکی زۆر کۆک و ته‌با نییە لەگەڵیدا ئەوەیە کێشەکە بریتی نییە لە بەئۆبێکتبوون وەکخۆی- بریتی نییە لە تێكڕای گەمەی فریودانی سێکسی و موغازەلەکردنی پیاوان و ژنان- بە مانایەک لە ماناکان، کێشەکە ئەوەیە تۆ کتومت بەو جۆرەی دەتەوێت خۆت دەکەیتە ئۆبێکت تاوەکو خۆت وەک کەسێکی دڵڕفێن و ئیغراکەر نیشان بدەیت. کێشەکە ئەوە نییە ده‌بێت هیچ بەئۆبێکتبوونێک لەگۆڕێدا نه‌بێت- بەڵکو کێشەکە ئەوەیە هەر بریکار و بکەرێکی سێکسی ده‌بێت مافی هەبێت بەئۆبێکتبوونەکەی ڕکێفبکات (جا چ نێرینه/مێینە/یان شوناسێکی ڕەگەزی تر بێت).\nبا ئەوەش لەبیرنەکەین لە تێکڕای ناڕەزایەتییە فێمینیستییەکان لە دژی بەئۆبێکتکردنی ژناندا، ئەو شتەی بناژۆخوازەکان (فەندەمێنتاڵیستەکان) بەتەنگدێنێت، بۆنمونە لە وڵاتە موسڵمانەکاندا، کتومت ئه‌و كاته‌یه وا ژن گەمە لەگەڵ بەئۆبێکتبوونی خۆیدا دەکات... بۆنمونە، لاسایی زه‌كه‌رمژین دەکاتەوە، یاری بە مۆزێک دەکات لەناو دەمیدا. ئەو شتەی له‌م بارودۆخه‌دا پیاوان په‌ست دەکات ئەوەیە ژنان له لایەن پیاوانەوە بەئۆبێکت نەکراون، بەڵکو ژنان خۆیان زیته‌ڵه و خه‌ندان خۆیان بەئۆبێکتدەکەن، بۆ چێژی خۆیشیان بەئۆبێکتبوونەکەیان نمایشدەکەن.\nوەکئەوەی عادەتەن ئەم چه‌شنه ڕووداوانە وان، نابێت ئەوە نادیدەبگرین کە ئەمەشیان دیاردەیەکی بەنزیکەیی پەراوێزی و لاوەکییە. بێ شك، زۆربەی ژنان نایانەوێت سمێڵ بهێڵنەوە، ئەگەر بشیانەوێت- لێیان بگەڕێ چ شتێکیان پێخۆشە بیکەن. من زۆرجار لەم شوناسە نوێیه ترانسجێندەرانە شتێک بەدیدەکەم کە حەزی پێناکەم. پرسەکە وا دەخرێتەڕوو وه‌كبڵیی جاران پێوەرە هێترۆسێکسواڵییەکان کۆمەڵێک شوناسی سەرکوتکەریان دەسەپاند. ئێستا ئەگەر هەموو دەقه بەرباسەکان بخوێنینەوە، لە هەندێکیاندا ئەو بیرۆکەیە بەدیدەکەین گوایە ئەگەر هێشتا له هەناوی سێکسواڵیتەی نەریتیی جیاڕەگەزخوازیدا بیت، بە جۆرێک لە جۆرەکان كه‌سێكی دواكه‌وتوویت. گوایە ئەگەر دەتەوێت بەڕاستی ئازاد بیت، دەبێت گەمە لەگەڵ شوناسی خۆتدا بکەیت و ده‌ستكاری بكه‌یت و هەموو هێڵەکان بشڵەقێنیت.\nهاوڕا نیم لەگەڵ ئەم بیرۆکەدا. ئایدیای ڕێکخستنەوەی ئازادانە، گۆڕینی جەستە و دەستکاریکردنی شوناسەکان شتێکه بەپڕاوپڕی لەگەڵ سەرمایەداریی بەرخۆرانەی هاوچەرخدا، به داینامیكیه‌ته ناكۆتاكه‌ی، فیتاوفیت دێتەوه. ئەگەر و چانسی ئه‌وه هەیه کۆمپانیا گەورەکان پێشوەختە ئەم گەمانە دەکەن. ڕەنگە هەندێک له خوێنەرەکانمان ئەو ڕیکڵامەی کۆمپانیای "Gillette"یان له‌بیربێت، نزیکەی نیوساڵێک لەمەوبەر، تێیدا باوکێک یارمه‌تی کچەپێشووەکەی، کە ئێستا ڕەگەزی خۆی بۆ کوڕ گۆڕیوە، دەدات تاوەکو بۆ یەکەمجار به مه‌كینه‌یه‌كی به‌رهه‌می "Gillette" ڕیشی خۆی بتاشێت. بێ چەندوچوون هیچ شتێکی تێکدەر لەم دیدگایەی "هەڵبەزودابەزی شوناسە جیاوازەکان و خۆئەزموونکردن"دا نییە. بەسادەیی شێوازێکی کامڵی سێکسواڵیتەیە و بۆ سەرمایەداریی بەرخۆرانەی دوایین فیتاوفیته.\nئەو وانەیەی دەبێت لەکۆی ئەم پرسەوه هەڵیبگۆزین، نەک تەنیا لە ڕیکڵامە بازرگانییەکانەوە، کە دواتر بە پێچێکی پێشکەوتنخوازانە پێمان دەفرۆشرێن، بەڵکو ئەو ڕاستییەش کە چۆنچۆنی هەموو ده‌زگا و دامەزراوە گەورەکانی ئەمریکا- ناوە قەبەکانی وەکو تیم کووک و زوکەربێرگ- هەموویان بەجۆشوخرۆشەوە پەیڕەویان لەم شێوازە كردووه و پشتگیریشیان لێ كردووه. بۆنمونە بیر خۆتانی بهێننەوە، دوو سێ ساڵێک لەمەوبەر بزووتنەوەی ترانسجێندەر بەم کەمپینە زەبەلاحە لە ئەمریکادا تەقیەوە: تەوالێتەکان ده‌بێت بۆ هەموو شوناسە ڕەگەزییەکان ئاوەڵا بن نەک تەنیا بۆ مێینە/نێرینە. بەداخەوە، ئەم چەشنە خەباتکردنە بۆ شوناسە ڕه‌گه‌زییه ئازاده‌كان شتێكه دەکرێت بەئاسانی وەک (برغو)یه‌ك له ماشێنی سەرمایەداریدا بەکاربهێنرێت بۆ سەرکوتکردنی داخوازییە جەماوەرییە مەترسیدارترەکان، بگرە یان با بڵێین بەتایبەتی بۆ سەرکوتکردنی ناڕەزایەتییە فێمنیستییە ڕەسەنەکان.\nده‌سته‌بژێره‌كان (نوخبه) هەوڵدەدەن بزووتنه‌وه‌ی ڕزگاریخوازانەی ژنان له گۆڕینی بارودۆخی سیاسیی باڵادەست دووربخەنەوە\nلە لایەکەوە، جۆرە بێدارکردنەوە و وشیارکردنەوەیەکی ژنان هەیە (ئەمەش شتێکە من لە ناخی دڵمەوە پێی دڵخۆشم و پاڵپشتیشی لێدەکەم). کۆمەڵێک شێوازی به‌پاشكۆكردن و ملكه‌چكردنی ژنان هه‌ن کە بەشێکن لە نەریتی ئێمە، تەنانەت ئەم شێوازانە دەگەڕێنەوە بۆ پێش كۆمه‌ڵگا چینایەتییەکان، بۆ کۆمەڵگا خێڵەکییەکان- وەکئەوەی گوایه ژنان ناچالاکن و پاشکۆی پیاوانن. وەک هەمیشە، دامەزراوە [ی باڵادەستی سیاسی و ئابووری] هەوڵدەدات ئەم بێدارکردنەوەیە بەلاڕێدا ببات، واتە بەرەو ئاڕاستەیەک لایبدات کە بەکردەیی پەیوەندییەکانی دەسەڵات ناگۆڕێت. ژنان پشكێك به‌ده‌ستدێنن، بەچەشنێکی ڕێزدارتر لە میدیادا نیشاندەدرێن. بەڵام هەمان پەیوەندییەکانی دەسەڵات لە کۆمەڵگاکەماندا دەمێننەوە. ئەمە ئەو خاڵەیە تێکڕای ئەم جەنگاوەرانەی دژایەتی باوکسالاری دەکەن زۆربەیجار لێی تێناگەن و نادیدەی دەگرن. لە خۆرئاوای پێشکەوتوودا ئایدیۆلۆژیای باڵادەست چیدی باوکسالاری نییە، بەڵکو جۆرە کرانەوەیەکی ساختەیە کە وەک شێوازێکی خۆلادانیش لە مۆبیلیزەکردنی ڕادیکاڵ و ڕێچارە ڕادیکاڵەکانیش کاردەکات. کاتێک تەرکیز دەخەینە سەر ئەوەی ئاخۆ ژنان دەتوانن ڕیش بهێڵنەوە یان پیاوان دەتوانن سووراو بکەن، ئەوا ئیدی کەس نایەوێت لەبارەی چەوساندنەوەی تۆقێنەر و بەردەوامی ژنانه‌وه بدوێت، [بۆنمونە] لەبارەی کەلتوری دەستدرێژیی هەڵکشاو لە مەکسیکۆ و ئەفریقای باشووردا. کەواتە با تەرکیز بخەینە سەر ئەو خەباتانەی تێیدا ئازادیی حەقیقی خەڵک یەکلادەکرێتەوه.\n ئه‌م نوسینه مانگی نۆڤێمبه‌ری 2019 بڵاوبۆته‌وه.وه‌كئه‌وه‌ی سایته‌كه‌ش باسیكردووه، له‌م مانگه‌دا بۆنه‌یه‌ك هه‌یه پێی ده‌وترێت "Movember"، ئیڤێنتی مانگانه‌ی سمێڵ هێشتنه‌وه تایبه‌ت به پیاوان، به‌ڵام كۆمپانیایه‌كی تایبه‌ت به گوێزان، ڕیكڵامێكی بڵاوكردۆته‌وه تێیدا كۆمه‌ڵێك ژن نیشانده‌درێن كه مووی جه‌سته‌یان هێشتۆته‌وه و نه‌یانبڕیوه، ڕیكڵامه‌كه بانگه‌شه‌ی ئه‌وه ده‌كات "ژنانیش سمێڵیان هه‌یه". لێره‌دا ژیژه‌ك ئه‌م نمونه‌یه ده‌قۆزێته‌وه، و له‌ودیوی كڵیشه باوه‌كانه‌وه، كۆمه‌ڵێك وانه‌مان بیرده‌خاته‌وه: هه‌م وانه‌ی فرۆیدی و هه‌م وانه‌ی ڕزگاریخوازی. هه‌م پرسیار له‌باره‌ی چیه‌تیی سێكسواڵیته و هه‌م پێگه سیاسی و ڕزگاریخوازه‌كه‌شی، نیشانیشی ده‌دات چۆنچۆنی ئه‌م جۆره دیاردانه له خۆرئاوادا دارده‌ست و ئامرازێكی به‌رخۆرانه‌ن و هیچ ئیمكانێكی ڕادیكاڵیان تێدا نییه و په‌رده‌یه‌كی ئایدیۆلۆژین. ناونیشانه‌كه‌ش ده‌ستكاری كراوه به مه‌به‌ستی زه‌قكردنه‌وه‌ی ناواخنه په‌یوه‌نداره‌كه‌ی. وێنه‌كه‌ش له ڤیدیۆكلیپی گۆرانی "اینگونه"ی شاهین نه‌جه‌فی وه‌رگیراوه-و.


لێدوانی ویکیپیدیا:دەروازەی کۆمەڵگا - ویکیپیدیا، ئینسایکڵۆپیدیای ئازاد\nلێدوانی ویکیپیدیا:دەروازەی کۆمەڵگا\nپەڕەی پێشووی دەروازەی بەکارھێنەران: ویکیپیدیا:دەروازەی بەکارھێنەران/ئەرشیڤ --ئاسۆ ١٤:٢٩, ٢٤ شوبات ٢٠١٠ (UTC)\nگۆڕینی ناوی پەڕە[دەستکاری]\nسڵاو برادەران پێتان وانییە دەروازەی بەکارهێنەران هەڵەبێ چونکە (Community portal) واتا دەروازەی کۆمەڵگا نەک دەروازەی بەکارهێنەران و ئەم ناوش لە هەموو ویکیپیدیاکان کە من بینیومن هەر وایە. لەگەڵ ڕێز --barham ١٩:٤١, ٥ نیسان ٢٠١٠ (UTC)\nقسەکەت جوانە. ئەگەرچی لێرە کۆمەڵگا ھەر بەکارھێنەرانن بەڵام پێم وایە دەروازەی کۆمەڵگا جوانتر ماناکە دەگەیێنێت. پێم وایە بە لاساییی ویکیپیدیای فارسی ئەو وشەمانە وەرگێڕاوەتەوە.--ئاسۆ ١٢:٢٧, ٩ شوبات ٢٠١٢ (UTC)\nبەڕێز تکایە پێش هەموو شتێک هەژمارێک درووست بکە لە ویکیپیدیا بۆ ئەوەی بەکارهێنەران بتناسن . و تکایە دەستکاری لاپەڕەی دەروازەی بەکارهێنەران مەکە ئەگەر هەر قسەیەکت هەیە لە پەڕەی لێدوانەکەیدا بینووسە (هەموو پەڕەکانی ویکیپیدیا نابێ وتووێژی تیادا بنووسرێ تەنها پەڕەی لێدوانەکانی بەکاربێتە بۆ ئەم مەبەستە). بۆ هەر پرسیارێک یان وتووێژ دەربارەی هەر بابەتێک لە ویکیپیدیا ئەتوانی لە پەڕەی من بابەتەکەت بنووسی بۆ زانینی زیاتر دەربارەی چۆنێتی نووسینی وتارێک لە ویکیپیدیا بڕوانە ویکیپیدیا:یەکەم وتارت. لەگەڵ ڕێز --barham ١٩:٤٢, ٦ نیسان ٢٠١٠ (UTC)\nنوێکردنەوەی شێوازی دەروازە[دەستکاری]\nسڵاو. شێوازی دەروازەی بەکارھێنەرانم نوێکردەوە. ھیوادارم ببێتە ھۆی زۆرترکردن و باشترکردنی چالاکییەکان. ئەم گۆڕانکارییە بە سەلیقەی خۆم بوو و ئەم بەشانمە بە پێویست زانی، تکایە ئەگەر ئێوەش شتێک بە پێویست دەزانن با وتووێژی لەسەر بکەین. سپاس --ئاسۆ ١٢:١٩, ٩ شوبات ٢٠١٢ (UTC)\nدەس خۆش!--Aza ١١:٢٧, ١٠ شوبات ٢٠١٢ (UTC)\nوەرگیراو لە «https://ckb.wikipedia.org/w/index.php?title=لێدوانی_ویکیپیدیا:دەروازەی_کۆمەڵگا&oldid=438232»\nئەم پەڕەیە دواجار لە ٠٨:٤٤ی ١٩ی تشرینی یەکەمی ٢٠١٤ نوێ کراوەتەوە.


ئامریکا ناهێڵێت کاربەدەستانی رژیمی ئێران بچنە وڵاتەکەی – هەواڵی سۆرانی\nدواین هەواڵ لەرێکەوتی سپتامبر 26, 2019\nوڵاتانی ئوروپایی هەوڵی نێوبژیوانی و هێورکردنەوەی نێوان ئێران و ئامریکا دەدەن. ئامریکا هاتنی کاربەدەستانی رژیمی ئێران بۆ ئامریکا سنووردار دەکات و سپای پاسداران لە هەڕەشەکانی پاشگەز دەبێتەوە.\nهایکۆ ماس وەزیر بەرگری ئەڵمانیا لە کۆنگرەیەکی ڕۆژنامەنووسیدا لە پەراوێزی ٧٤ـەمین دانیشتنی کۆمەڵەی گشتی نەتەوە یەکگرتووەکان لە نیویۆرک داوای لە حەسەن ڕۆحانی سەرۆک کۆماری ئێران و دۆناڵد ترامپ سەرۆک کۆماری ئەمریکا کرد کە بۆ هێورکردنەوەی دۆخەکە لە ناوچەی کەنداو، لە زووترین کاتدا گفتوگۆی ڕاستەوخۆ دەستپێبکەن.\nوەزیری بەرگری ئاڵمانیا ڕایگەیاند: وڵاتەکەی ئامادەیە ڕۆڵێکی چالاک بۆ کەمکردنەوەی گرژییەکانی نێوان ئێران و ئەمریکا بگیڕێت و رێگای دانوستانی ڕاستەوخۆی ئێران و ئەمریکا خۆش بکات.\nلە لایەکی تر دوناڵد ترەمپ سەرۆککۆماری ئامریکا لە فەرمانێکدا هاتنی کاربەدەستانی پلەباڵای رژیمی ئێران و کەسوکارە نزیکەکانیانی بۆ ئامریکا سنوردار کرد. ترامپ لە لێدوانێکدا رژیمی ئێرانی بە پاڵپشتی تیرۆریسم ناوبردووە. سەرۆک کۆماری ئامریکا هاتنی کاربەدەستانی باڵای رژیمی ئێران وکەسوکارەکانیان بۆ ئامریکا لە دژی بەرژەوەندیەکانی ئامریکا زانیوە. وەزارەتی دەرەوەی ئامریکا و وەزارەتی ئاسایشی نێوخۆی ئامریکا بەرپرسی بەدەواداچوون بۆ ئەو بابەتەن. ئەم یاسایە ئەو کەسانەی کە ئێستا هاووڵاتی ئامریکان یا ئەو کەسانەی داواکاری پەنابەریان وەرگیراوە، ناگرێتەوە.\nلەلایەکی تر حەسەن سەلامی فەرماندەی گشتی سوپای پاسداران لە پاشەکشێکی ئاشکرادا لە هەڕەشەکانی پێشووی رژیمی ئێران وتی نیازی گێرەشوێنی لە ناوچەکەیان نیە. ناوبراو وێڕای دانپێدان بەوەی کە رژیمی ئێران مەترسیەکە لە ناوچەکە وتی: توانای دوروستکردنی مەترسیمان هەیە، بەڵام دەستی لێدەپارێزین.\nئەمە لە کاتێکدا سەرۆک کۆماری رژیمی ئێران لە وتارەکەیدا لە کۆبوونەوەی گشتی کۆمەڵەی نەتەوە یەکگرتووەکان قسەکانی رابردووی دووپات کردەوە. ناوبراو کە لەو تریبوونە جیهانیە هیچ شتێکی نوێ بۆ وتن نەبوو جارێکیتر رایگەیاند وڵاتەکەی ئامادە نیە لە کاتێکدا لە ژێر گوشاری گەمارۆکاندایە دەست بە وتوێژ لە گەڵ ئامریکا بکات.\nپەرەسەندنی گوشارەکانی ئامریکا دژی رژیمی ئێران، هەوڵدانی رژیم بۆ گێرەشوێنی و نانەوەی ئاژەوە لە ناوچەکە و هەروەها خەمساردی وڵاتانی ئورووپایی لە سەر کێشەکانی ئێران، داهاتووی گەلانی ناوچەکەی خستوتە مەترسیەکی جدیەوە. ئاشکرایە ئەوەی ژیانێکی دموکراتیک و ئازاد بۆ گەلان مسۆگەر دەکات تێکۆشانی خۆیانە بۆ خاوەندارەتی کردن لە ئێستا و داهاتوویان.\nڕژێمی ئێران ژنێکی لە شاری سنە لە سێدارەدا


سه‌رۆكی ئێران هه‌ڕه‌شه‌ی كشانه‌وه له په‌یمانـنامه‌ی بڵاونه‌كردنه‌وه‌ی چه‌كی ئه‌تۆمی ده‌كات\nسه‌رۆكی ئێران، مه‌حمود ئه‌حمه‌دی نه‌ژاد، هه‌ڕه‌شه‌ی كشانه‌وه له په‌یمانـنامه‌ی بڵاونه‌كردنه‌وه‌ی چه‌كی ئه‌تۆمی ده‌كات ئه‌گه‌ر ڕۆژئاوا به‌رده‌وام بـێت له فشـار خـسـتنه سه‌ر ئێران به‌هۆی به‌رنامه ناوه‌كـیـیه‌كه‌ی كه مشـتومڕی له سه‌ره.\nسه‌رۆكی ئـێرانی ئه‌مه‌ی ڕاگه‌یاند له میانه‌ی گوتارێـك بۆ هه‌زاره‌ها له لایه‌نـگرانی خۆی له یادی سـاڵڕۆژی شۆڕشی ئیسـلامی ساڵی 1979 .\nئه‌حمه‌دی نه‌ژاد گوتی، ئـێران تا ئـێـستا له چوارچـێوه‌ی په‌یمانـنامه‌ی بڵاونه‌كردنه‌وه‌ی چه‌كی ئه‌تۆمی كاری كردووه. به‌ڵام هۆشـداری دا ئه‌گه‌ر ڕۆژئاوا بـیه‌وێت په‌یمانـنامه‌كه به‌كار بـهـێـنـێـت بۆ پـێـشـێـلكردنی مافی ئێران له ته‌كنه‌لۆژیای ناوه‌كی.\nپـێـشتر ڕۆژی شه‌ممه سه‌رۆكی پـێـشـووی ئێران، محه‌مه‌د خاته‌می هۆشـداری دا كه نرخی جیهانی نه‌وت به‌رده‌وام ده‌بێت له به‌رزبونه‌وه ئه‌گه‌ر نه‌ته‌وه یه‌كـگرتووه‌كان سزا به‌سه‌ر ئێراندا بـسـه‌پـێـنـێـت له‌سه‌ر به‌رنامه ناوه‌كیـیه‌كانی.\nشـایه‌نی ئاماژه پـێـكردنه ئاژانسی نـێـوده‌وڵه‌تی وزه‌ی ئه‌تۆم پـێـشتر له‌م مانگه ده‌نگی دا بۆ ڕه‌وانه‌كردنی تاران بۆ به‌رده‌م ئه‌نجومه‌نی ئاسایشی سه‌ر به نه‌ته‌وه یه‌كگرتووه‌كان تا ڕێی ئه‌گه‌ری سزادانی خۆشبكات.


بەدەل بەرواری و ئومێد بەرۆشکی لەبەردەم تەرازووی دادگا دا\nساڵێک تێپەڕی بەسەر دەستگیرکردنیاندا، بێ ئەوەی هێشتا دادگایی بکرێن و ئەو تۆمەتەی لەسەریانە رەت یان بسەلمێندرێت.\nبەدەل بەردواری و ئومێد بەرۆشکی، لەگەڵ دەیان چالاک و رۆژنامەوانی دیکەدا، زیاتر لە ساڵێکە لەناو گرتووخانەکاندالەسنوری دەسەڵاتی پارتی دیموکراتی کوردستاندا هێڵدراونەەوە.\nدەسەڵاتداران تۆمەتی ئەوەیان داوەتە پاڵ چالاکان و دەستگیرکراوەکان کە گوایا بەنیازبوون “کاری تێکدەری” ئەنجامندەن.\nبەڵام پارێزەرانی دەستگیرکراوەکان ئەو تۆمەتانە رەتدەکەنەوە و دەڵێن کە هیچ بەڵگەیەک نییە لەسەر سەلماندنی ئەو تۆمەتانە،“هێشتنەوەشیان بڕیاری سیاسییە نەک یاسایی.”\nلەناو دەستگیرکراوانی بادینادان تائێستا دۆسیەی شەش گیراو یەکلایی کراوەتەوە کە ئەوانیش زیندانیکردنیانە بۆ ماوەی ٦ساڵ.\nبڕیارەکە کاردانەوەی ناوخۆیی و دەرەکی زۆری لێدروستبوو، بەڵام هیچ لەبڕیارەکەی دادگا و سزاکەی سەریان نەگۆڕی.\nلە دوو هەفتەی رابردوودا دانیشنتی دادگایکردنی ژمارەیەکی تر لە چالاکوانان دواخرا، بە بیانوی جۆراوجۆر، وەکگواستنەوەی چەند دادوەرێک و سەفەرکردنی هەندێکیان.\nچاودێرانی تۆدسیەکە هیچ دڵخۆشنین بە دواخستنی دادگاییەکان و هێشتنەوەی گیراوان لە زیندانەکان، چونکە پێیانوایەدەسەڵاتدارانی زۆرنی زەرد نیازی ئەوەیان هەیە ژماریەکی دیکەش لەچالاکان بە زیندانیکردنی قورس سزابدەن.\nهەروەها رەخنەیەکی زۆر لە دادگاو دادوەرەکانی دۆسییەکە دەگیرێت بەوەی کە ناتوانن لەسەر بنەمای بەڵگە و دۆکیومێنتەکاندۆسییەکە یەکلایی بکەنەوە، بەڵکو “لەژێر کاریگەری بڕیاری سیاسی حزبی ناوچەکەن.”\nواچاوەڕواندەکرێت بە کۆتاییهاتنی هەڵبژاردنی پەرلەمانی عێراق، دەسەڵاتدارانی ناوچەکە بکەونە یەکلاکردنەوەی دۆسییەکانیگیروان، بەڵام کەسوکار و چاودێرانی دۆسییەکە ترسیان هەیە کە “دۆسییەکان لەبەرژەوەندی گیراوانی بادینان یەکلایینەکرێنەوە.”


ئەنتۆنيۆ فاوچى، بەڕێوەبەرى پەيمانگاى نيشتمانى بۆ نەخۆشيە گوازراوەکان و هەستيارى لە ولايەتە يەكگرتوەكانى ئەمريكا دەڵێت، هەنگاوى باش بڕدراوە لە ڤاكسينى دژە كۆرۆنا و تا كۆتايى ئەمساڵ يەكێك لەو ڤاكسينانە بەردەست دەبێت.\nئەنتۆنيۆ فاوچى لە لێدوانێكى ڕۆژنامەوانيدا باسى لەوەكردوە: تا كۆتايى ساڵى 2020 يەكێك لەو ڤاكسينانەى دژەى ڤايرۆسى كۆرۆنا كە لەژێر تاقيكردنەوەدان بەردەست دەبێت.\nئاماژەى بەوەشداوە: پێشكەوتنەكانى ڤاكسينى دژە كۆرۆنا هەنگاوێكى پێشكەوتوويان بڕيوە و لە قۆناغى تاقيكردنەوەى قەرەوێڵەيين، و يەكێك لەوانەش تا كۆتايى ئەمساڵ بەردەست دەبێت.\nئەم قسانەى فاوچی لەكاتێكدا پێشتريش "ئارنۆ فۆنتانیە" شارەزای زانستی پەتاكان و ئەندامی ئەنجومەنی زانستی فەرەنسی تایبەت بە ڤایرۆسی كۆرۆنا وتبوى: دروستكردنی ڤاكسینێكی كاریگەر چەندین ساڵی دەوێت، بەدڵنیاییەوە هەوڵێكی زۆر هەن بۆ گەشەپێدانی ڤاكسینێك بۆ كۆرۆنا، بەڵام ئەگەر تا ساڵی 2021 ڤاكسینێكی چالاك دروستكرا ئەوا توشی سەرسوڕمانم دەكات.\nباسی لەوەشكردبوو: هەرچەندە لەوانەیە ڤاكسینێك دروستبكرێت، كە بەشێوەیەكی رێژەیی سودی هەبێت، بەڵام كۆتاییهاتنی قەیرانەكە تائێستا دورە، بۆیە پێویستە خەڵك لەگەڵ ڤایرۆسەكەدا بژین.\nڤايرۆسى كۆرۆنا كە لە كۆتاييەكانى ساڵى 2019 لە وڵاتى چين دەركەوت، بەردەوامە لە پەلكێشان بە جيهاندا و ژمارەى توشبوان گەيشتوەتە 13 مليۆن و زياتر لە 300 هەزار، هەروەها تائێستاش زياتر لە 577 هەزار كەس گيانيان لەدەستداوە.


با سکاڵایەک لەسەر ئەم جینایەتکارانەش تۆمار بکەین!\nبە پێی ئەو رەوتەی پێمانوایە لەم سەردەمەدا پێویستە بۆ ناساندن و تەنانەت تۆمارکردنی سکاڵا لەسەر ئەوانەی لە کوردستاندا و بە شێوەیەکی زۆر زاڵمانە خەریکی ئێعدام و ئەشکنجە کردنی ئازادیخوازانن، پێویست بوو ئەم هەواڵە بڵاو ببێتەوە کە ناوی چوار قازیی خائینی ناوبردووە ، کە لە کوردستاندا زۆر بە راشکاوی به بێ ترس خەریکی جینایەتن و زۆربەی ئەو حوکمانەی بەسەر ئازادیخوازانی کورددا سەپاوە، لە لایەن ئەم چەند کەسەوە بووە.\nئەم هەواڵەش لە چوارچێوەی رۆشنگەریکردنی زیاتر بۆ ناساندنی روخسارە شاراوەکانی رژێم لە کوردستاندایە و درێژەدەری هەوالەکەی دوێنێی بەڕێز: "هاوار بازیان" ە کە خۆفرۆشێکی خەڵکی پاوەی بە رای گشتی کوردستان ناساندبوو.\nناوی چوار قازیی تاوانکاری هاوکاری رژێم لە کوردستاندا.\nناوەکانی چوار قازیی جینایەتکاری رژێم کە دەستیان لە ئەنجامدانی تاوانەکان و سزادانی هاووڵاتییانی کوردی ئێمە لە رۆژهەڵاتدا بووە و لە بەڕێوەبردنی حوکمی سێدارەی چالاکانی کورددا ئەوپەڕی هاوکاریی کۆماری ئیسلامییان کردووە، ئەوڕۆ وەدیار کەوتن.\n- قازی گەروسی\nبەڕێوەبەری گشتیی وەزارەتی داد لە پارێزگای کوردستان.\n- قازی جەوهەری\nدادستان دادگاه های عمومی و ئینقلاب کوردستان.\nداواکاری گشتی لە داداگاکانی گشتی و شۆڕشی پارێزگای کوردستان.\n- قازی خەچەرلوو\nقازی بەڕێوەبردنی تاوانەکان لە پارێزگای کوردستان.\n- قازی رۆستەمی\nقازی - لێکۆڵەری کۆماری ئیسلامی لە دادگاکانی شۆڕش و ئیدارەی گشتی ئیتلاعاتی پارێزگای کوردستان.\nسەرچاوەی هەواڵ: بێهزاد خۆشحاڵی facebook


مۆرینیۆ پاڵێوراوە بۆ سەركردایەتی كردنی هەڵبژاردەی نێجیریا – Esta News\nمۆرینیۆ پاڵێوراوە بۆ سەركردایەتی كردنی هەڵبژاردەی نێجیریا\nسەرۆکی فیدراسیۆنی تۆپی پێی نێجیریا چوه‌ته ناو دانوستانەوە بۆ رازیكردنی جۆسێ مۆرینهۆ، راهێنەری رۆمای ئیتاڵی بۆ ئەوەی رابه‌رایه‌تی هەڵۆ سەوزەکانی وڵاته‌كه‌ی بکات لە جامی نەتەوەکانی ئەفریقا.\nنێجیریا لە (مانگی کانونی یەکەم/12)ی ئه‌مساڵدا، جێنۆت ڕۆر، راهێنەری ئەڵمانی تۆپی پێی وڵاته‌كه‌ی دورخسته‌وه، بڕیاریشیداوه تا هه‌فته‌ی ئاینده راهێنه‌رێكی دیكه له شوێنه‌كه‌ی ده‌ستنیشان بكات.\nئەماگۆ بێنیک، سەرۆکی فیدراسیۆنی تۆپی پێی نێجیریا رایگه‌یاندوه، فیدراسیۆنی نێجیریا دەستی بە وتوێژ کردوە لەگەڵ مۆرینهۆ بۆ رازیکردنی تا ببێته راهێنه‌ری هه‌ڵبژارده‌ی وڵاته‌كه و سه‌ركردایه‌تی هەڵۆ سەوزه‌كان بكات له جامی نەتەوەکانی ئەفریقا.\nئاماژه‌ی به‌وه‌شكردوه، تا هەفتەی داهاتو راهێنەرێکی تەکنیکی نوێ بۆ هەڵبژاردەی نێجیریا دەستنیشان دەکرێت و جەختیشی کردەوە، کە دو کاندیدی تر هه‌ن جگە لە مۆرینهۆ، ئه‌وانیش پێكهاتون له جۆزێ بێسێرۆ و سربیای ملادن کریستیک.\nسەرۆکی فیدراسیۆنی نێجیری دوپاتیکردەوە، کە دیسپلین دەبێتە گرنگترین پێوەر بۆ دەستنیشانکردنی ڕاهێنەری نوێ و رونیشیکردەوە کە ئاواتی بردنەوەی نازناوەکان لەبەرچاو دەگیرێت.\nئه‌وه‌شی خسته‌ڕو، “ئێمە پێشتر قسەمان لەگەڵ جۆسی مۆرینهۆ کردوە و پێش دانوستان لەگەڵیدا قسەم لەگەڵ وەزیری وەرزش کردوە”.\nنایجیریا له جامی نەتەوەکانی ئەفریقا لەگەڵ میسر، سودان و غینیا لەگروپی D یاری دەکات، ئێستا به دوای بردنەوەی جامه‌كه‌وه‌یه كه بڕیاره له 9ی (کانونی دوەم/1)ی 2022 تا 6ی (شوبات/2)ی 2022 له كامیرۆن به‌ڕێوه‌بچێت.


ئه‌نفالستان – حەمەی مــــارف: فەتاح بەگ‌و قائید فیرقە‌و ئامرلیوا لەسەركەل بوون\nحەمەی مــــارف: فەتاح بەگ‌و قائید فیرقە‌و ئامرلیوا لەسەركەل بوون\nئازار 15, 2019 Omer ئه‌نفال, دیدار لێدوان نووسین ناچالاککراوە لە حەمەی مــــارف: فەتاح بەگ‌و قائید فیرقە‌و ئامرلیوا لەسەركەل بوون\nفەرماندەی سریە لە فەوجی ٣٥ ی بەرگری نیشتمانی\nفەتاح بەگ‌و قائید فیرقە‌و ئامرلیوا لەسەركەل بوون، کە چوومە لایان، پێیانمگوت: منیش (٣٥) كەسم هەیە تەسلیمیان بكەمەوە، ٨ کەسیان پێشمەرگەن، ئەوانەی تر عەشایەرن.\nسەرلە بەیانی رۆژێکی مانگی ئازاری ساڵی ٢٠٠٧، پشکۆ محەمەد ڕۆستەم باسی حەمەی مارفی بۆکردم، بەبیرمدا هات بچم دیدارێکی لەگەڵدا ساز بکەم، رۆژێک دوای ئەو گفتوگۆیەی نێوانمان من وپشکۆمحەمەد ڕۆستەم بە دوودڵییەوە چووینە بەردەرگای ماڵی (محەمەد مارف ڕۆغزایی) هەتا دیدارێکی لەگەڵدا سازبکەم ودەربارەی بەشداری خۆی وهێزەکانی بەعس بۆمان بدوێ،دودڵ بووین لەبەرئەوەی پێشوەخت هیچ قسەیەکمان لەگەڵدا نەکردبوو،هەتا ڕەزامەندی ئەو وەربگرین و کاتێک دیاری بکەین بۆدیدارەکەمان، بەڵام كە لە دەرگای ماڵەکەیماندا خۆی دەرگای لێکردینەوەو بە خوڵق وخۆیەكی گەرمیانیانەوە پێشوازی لێكردین و كەمێك سەرسورماویش دیاربوو، لەچونی میوانەکانی .\nهەرکە داینیشتین پێم گوت كاك محەمەد،ئێمە هاتووین بۆئەوەی لەبارەی ئەنفالەوە قسەمان بۆبكەیت،لەبەرئەوەی ئەو سەروەختە تۆچەکداری حکومەت و فەرماندەی سریەی جاش بوویت. ئایا قایلیت گفتوگۆیەک لەو بارەیەوە بکەین ؟ ئیدی ئەو تامەزرۆ تربوو بۆیە کە (تەسجیل) ڕیکۆردەرەکەی بەدەستمەوە بینی خێرا گوتی:\nتۆ وەرە دانیشە ئەوتەسجیلە بێنە پێشەوە با قسەكان باش تەسجیل بێت، بێئەوەی بهێڵێت دەم هەڵبێنمەوە گوتی : ئینجا با عەرزت بكەم بەڵێ ئێمە ئەوكاتە چەكداری حکومەت بووین،بە کوردیەکەی جاش بووین. تۆ فەرموو بیژەو من وەڵامت بدەمەوە .\nمن محەمەد مارف عەبدوڵا .\nتەمەنت چەندە ؟\nسەربەچ عەشرەتێکیت ؟\nسەر وەعەشرەت جاف) ڕۆغزایم .\nلەکام فەوج بوویت ؟ ژمارەی فەوجەکەتان چەند بوو ؟\nلەگەڵ فەوجی كیسرا جاف بووین، ژمارە (٣٥) بوو.\nلەکاتی ئەنفالدا لەکوێ بوویت ؟\nلە کاتی ئەنفالەکەدا، چوین بۆ ناوچەی سەركەل ئەوە ناوچەی خۆمانە.\nباسی كیسرات كرد؟ كیسرا چی بوو؟\n+ ئەو فەوجی بوو موستەشار بوو. ئیتر چوینە ناوچەی سەركەل و گامەخەڵ، ویستمان بچینە ملەی گادزریاو لە بان كەوەرێ هەیە، ها لەوێ چووینە بان ئەو ملە لەوێ دانیشتبووین، ئامر فەوجێكمان بوو خەڵك بەسرە بوو.\nئەوئامر فەوجە پلەی سەربازی چی بوو ؟ ناوەكەیت بیر ماوە؟\nبەلی ناوی (مەزهەر) بوو رتبەكەی رائد بوو پێیان ئەوت رائد مەزهەر. ئیتر لەوێ لەگەڵماندا بوو، كە سەیرم كرد ئەگریا منیش چوومە لایەوە پێمووت: ئەوەچیە (سیدی لیش تبچی ؟) هەر وەكوردیەكەی بێژین ووتم سەیدی بۆ ئەگری؟ ووتی ئەی ماڵت نەرمێ چۆن ناگریم ئێمە حكومەت ناردووینی خانووەكان برۆخێنین، نەهاتووین ئەو خەڵكە ئاوا لە دەستمان راكاو ماڵ وێران ببێت. ئەو ساتە ژن و منال وە كۆمەڵ بەرەو لای (جیش) سوپاكە ئەهات، واتا بەرەو لای ئێمە، وەختێ رائید مەزهەر ئەو وەزعەی بینی ئەگریا. ووتم ئەم خەڵكە دێت خۆی تەسلیم ئەكات، ئەمانە لە حكومەت ئەترسن، خەڵكی بێ تاوانن، پێیووتم : توخوا بچۆ بزانە نانیان خواردووە، چاییان خواردووە؟ منیش چووم کۆمەڵێك ژن بوون یەكێكیان ئەختەری ناوە ژن حەمەی حاجی رۆستەمی خەرامان بوو، خەڵکی دێی كوردە میرە، ووتم ئەوە چیە دادە ئەختەر بۆ واتان لێهاتووە؟ بۆچی وا خۆتانتان عەزییەت داوە؟ ووتی كاك محەمەد لەدەستی حكومەت رادەكەین،منیش چوومەوە بۆلای ئامیر فەوجەكەو پێیمووت: سەیدی ئەمانە ئەڵێن لەترس حكومەتا ڕائەكەین و ئیمە فەقیرین، ووتی : دە برۆ من وەرقەتان بۆئەكەم لەیەل جەماعەتەكەی خۆتا بنێرە با نانیان بۆ بێت.\nتۆ، ئەو كاتە بەرپرسی چی بوویت وا جەماعەتت بوو؟\nمن ئامر سریە بووم . لە فەوجی (٣٥)ی ئەفواجی خەفیفە بووین، ئەی مەگەر نەمگوت لەلای كیسرا بەگ بووین. ئیتر منیش چەند كەسێكم بانگرد لە جەماعەتەكەی خۆم. ناردمن بۆ ئازووخە، بۆ ئەو خەڵکە لێقەومیاوە. چەكدارەكان ئیستاش ماوون.\nکێ بوون ؟\nیەكیان صدیقی حەمەو مینە هەر ئاوسێی خۆمانە ئەو كوڕ خەزورمە، یەكیكیان كوڕ خۆم بوو، یاسینی ناوە ئێستا لەسەركەل دائەنیشێت. یەكێتریان ناوی جەلالی حاجی عەزیزە، ئەویش هەر مالی لەم كەلارەیە، یەكێكیان ناوی نامیقی مەتحەدە ماڵی وا لە كفری یە.\nئەمانە چوون خواردنیان هێنا ؟\nبەڵێ من ئەم چوارەم نارد چوون صمونیان هاورد وەرەقەی دابوونێ بۆ حانووتی عەسكەری ئیتر ماستی موعەلەب‌و پاقلەو زۆر ئەم شتانەیان هاوردبوو ، منیش چووم بۆلای ئامرەكە ووتم ئەوە غەرازەكانە هاوردومانە چی لێبكەین؟ ووتی برۆ بیدەرە ئەو خەڵکە لێقەوماوە بۆهاوردووتە بۆ من، وەختێ چووم بۆلایان ژنێك هاتە پیرمەوە ووتی باوكەكەم ئەوە چییە ئەماندەیتێ ووتم وەڵا ئەوە خواردن‌و شتە ئامیرەكە بۆتانی ناردووە، ووتی بۆ ئێوە چین؟ ووتم ئێمە جاشین، هەروا ووتم جاشین فرسانەكەشم نەووت، ووتی ئەی بموە قوربانەكەت خۆ خەڵك ئیژێ جاش بتان گرێ گوارەكە لە گوێتا دەرئەكاو پارە لە گیرفانت ئەفڕێنێ، ووتم بە خوا دیە ئێمە لەو جاشانەنین، ئیمەش خۆمان خزمەت ئێوە ئەكەین بۆ ئەوەی نەمرن و عەزیەتتان نەبێ، ئامادەین هەرچیتان گەرەكە بۆتانی بكەین، وەڵا هەر ئەوە شەوە ١٦ كەسیانم وەڤایەكی عەسكەری هاوردەمنە صمودەوە مەرە خەسمكردن.\n-مەبەستت چیە مەرە خەست كردن؟!!\nشاردمنەوە تەسلیم حكومەتم نەكردن.\nدەستت خۆش بێت، ئیستا ئەوكەسانە ماوون؟\nئا زۆریان ماوە. ئینجا کۆمەڵێك كەسی ترمان گرت، هەر پێشمەرگەی رەسمی بوون، یەكیان ناوی سەرداری حەمەی ئەولكەریم بوو ئامیركەرتیش بوو، بە خوا بە مزەللیەكەوە گرتم لە جیاتی ئەوەی تەسلیمی حكومەتی بكەم تەسلیمم نەكرد لای خۆم دامنان خۆیشی‌و برایەكیشی، هەردوو تفەنگەكەی دامێ ئەی ویست خۆی بروا، دوایی خۆی رۆیی ووتم بابە تفەنگ خۆت بەرە، من بۆچیمە ووتی بەخوا برا تۆش لێمی نەسێنێ یەكێك هەر لێمی ئەسەنێ ، مزەللەیەكەی بۆمن جیهێڵا ووتی من نەم گەرەكە . جێی هیڵالە لەلام ، بە خوا لەو جەوەلە ١٧ تفەنگم هاورد هەر حەڤدەیم دداوە بە خاوەنی هینەكەی ئەویشم دایەوە بە دایكی، غەدەی ناوبوو زڕدایكی بوو، دامە میمكە غەدە لە صمود دائەنیشت ووتی بۆم بفرۆشە من چی لێبكەم بزانە چەنێ ئەكا بەخوا بۆم فرۆشت وە ٣٥٠ دینار ئەوكاتە‌و پارەكەم داپێی، كورەكەشی تەسلیمی تایەری مام وەسمان بوو، تایەر خۆیشی‌و براكەیشی تەسلیم حكومەت كرد، نازانم حكومەت چیلێكردن، ئەمە لە دێی گامە خەڵ هەرچەند هەوڵمدا لەیەلیان فایدەی نەبوو.\nیەعنی تایەر نەیگرتن خۆیان چوونە لای تەسلیم بوون؟\nئا پیاو حەق بلێی ئەوان خۆیان وەپای خۆیان چوونە لای، هەتا ئەم كیسرای حەمە سەعید بەگە خەسرەوی حەمە سەعید بەگ كە ئێمە لەیەل ئەوانا بووین، ووتیان ئەمانە پێشمەرگەن، ووتم بەڵێ پێشمەرگەن بەڵام عایدی منن ووتیان بەسەرچاوو مادام عایدی تۆن پێشمەرگەش بن،موشكیلە نیە، لای خۆت دایانێ واجبیان پێبگرە با ئەنفال نەكرێن، بەخوا تیا ئەچن، بەڵام وەختێ تاهیر هات چوون بۆلای تاهیر خزم بوون، ئیتر ئەویش لەیەل ئەو خەڵكەیا تەسلیمی كردن ئیتر نازانم چییان وەسەر هات؟\nئیستە ئەو تاهیرە ماوە ؟\nتاهیر لێرەیە ئەریوەڵا ماوە.\nمەبەستم ئەوەیە بەیانی ئەمانە رووبەروی خۆی ئەڵێیت؟ یان بەیانی كە ئەمانە بڵاوبكرێنەوە كێشە لەنێوانتانا دروست نابێ؟\nوەڵا دروست بێ یان نەبێ، ئەگەر بەقسەی منی بكردایە تەسلیمی نەئەكردن، بەڵام وەقسەی منی نەكرد حالی بوویت؟\nئەوكاتە ئەتان زانی ئەنفال چییە‌و ئەم كارەساتەی لێئەكەوێتەوە؟ مەبەستم ئەو كەسانەیە كە خەڵكیان تەسلیمكردووە؟\nنەخێر نەوەڵا نەمان ئەزانی، من ٣٥ كەسم بوو ٨ی پێشمەرگە بوو، حالی بووی؟ ئەلباقیەكەی هارب‌و ئەم شتانە بوو، قەرارمدا ئەمان تەسلیمی حكومەتیان بكەم، هەتا رەقم تەفەنگەكانیانیشم نوسی ناوی هەموویانم نوسی بەو نیازەی تەسلیم حكومەتیان بكەم، رۆیشتم بۆ گوندی خەسرەو سەركەل، ئامرلیواو فەتاح بەگ‌و قائید فیرقەو ئەمانە هەموویان لەو دێیە بوون، چوومە لایان پیانم ووت منیش (٣٥) كەسم هەیە تەسلیمیان بكەمەوە، لەناویان ٨ی پێشمەرگەن، باقیاتەكەی خەڵك عەشایەرن، فەتاح بەگ وەڵامی دامەوە وووتی: بۆ تەسلیمیان ئەكەی ؟ ووتم منیش وەك ئەو خەڵكە بۆ ئەوەی تیا نەچن‌و با بۆخۆیان ببنە فرسان وخزمەت وڵات بكەن، هەتا دنیا بەلایەكدا دەكەویت، فەتاح بەگ ووتی :تەڵاقم كەوتبێ ئەوەی تەسلیمی بكەیت، خواكەشت نایان بینێتەوە،خۆ ئەوە فەتاح بەگ ماوەو هەردووكمان ماوین. نەی هیڵا تەسلیمیان بكەم.\nفەتاح بەگ ئەم حەقیقەتەی پێ ووتی؟\nبەڵێ ووتی، ئەرێوەڵا خۆ ئەویش ئیستا ماوە. قائید فیرقەو ئەمانەش بەهۆی ئەو تەعزییەو مەعزێیەوە برا دەرمان بوون، ئێمە شەهیدمان بوو، لە جاشیا لە شاخی زەردە كوژرا بوون. ووتیان راست ئەكا یەك كەس تەسلیم بكەیت نایبینیتەوە، لە شوێنێك دایان بنێ تا عەفوویەك سری هەیە، ئەو عەفووە دەدرێت ئەوكاتە خۆمان خەبەرت ئەدەینێ ئەوجا بیانهێنە تەسلیمیان بكەرەوە، با ئەمانە تیا نەچن، بەڵام بە خوا ئێستا حكومەت ئەیانگرێت‌و ئەیانكا وەمەكینەیاو نایانبینیتەوە. ئەمەم لەو فەتاح بەگ وقائید فیرقەوە بیست، ئەینا بەخوا منیش ئەو ٣٥ كەسەم تەسلیم ئەكرد. ئیتر پەنام دان هەتا ڕۆژێكیان كە ئەو عەفووە دریا هەژدە كەسیانم وەچەكەوە لەم ئیستخباراتی ئێرە (کەلار) تەسلیمكرد.\nئیستا ئەو خەڵكانە ماون؟\nئیستا هەموویان ماوون، شاهیدن ئەوە چوار پێنجێكیان كوری حاجی حەمینی برایمن خەڵکی بەردە كونارن.\nبەردە کونار لەکوێیە؟\nلەو دیووی (سەركەل)ەوەیە، چوار پێنجێکی تریان كوڕی حاجی حەمەعەلی و حەمەمینی كەریمە زێڕەن، ئەمانە لەوێ بوون، گشتیانم تەسلیمكرد، لە خوا بەزیاد بێت هیچیان بۆ نەبوو. (هەموویان سەلامەت بوون)\nئیستا كاك محەمەد تۆ دەزانی ئەنفال چ كارەساتێكی بەسەر ئێمەدا هاوردووە، تۆش خۆت بە رووزەرد نا زانی؟ بەڵكو خۆت بەسەربەرز پیشان دەدەیت. ئەگەر بهاتایەو ئەو كەسانەت تەسلیم بكردایە؟ هەستت بەچ ریسواییەك دەكرد؟\nلەخوا بەزیاد بێت روزەرد نیم، بەخوا ئەگەر ئەوەم بكردایە ئێستا رووی ئەوەم نەبوو قسە لەتەك جەنابتا بكەم، رووی ئەوەم نەبوو لەیەل مەسئولێكا بووەستم، رووی ئەوەم نەئەبوو لەناو كۆرو كۆمەڵا سوڕ بخۆم و ورتەیە بكەم، حالی بوویت؟\n– بۆرووی ئەوەت نەئە بوو خۆئەوانەی ئەو كارانەیان كرد كەسیان سزانەدران‌و ریسوانەكران؟\n+ ئەوەیان شتێترە ئەوە من لەباری خۆمەوە یژم خەڵك سور ئەخوا كەیف خۆیەتی من نەم ئەتوانی، حاڵی هەیت؟\nدوای ئەوەی كە خۆت دەزانی چەند كەسێكت لەجەهەنەمی ئەنفال رزگار كردووە، بەڵام كە زانیت ئەنفال زۆر لەوە گەورەترە كە ئیوە پێتان زانیوە، كە بیرت دەكەوێتەوە تۆ چەكداری ئەو رژێمە بوویت كە ئەنفالی كردووە، ئێستا هەست بەچیدەكەیت؟\nسوپاس بۆ خوا، كە خەڵكم ڕزگار كردووە، وەڵا ئەوكاتەش كە چەكداربوومە هەرخزمەتم كردووە.\nجگەلەوەی خەڵكت رزگار كردووە، بەڵگەت چیە بەوەی چاكەت هەبووە ؟\nشەكروچایی‌و ئازووخە دەست نەكەوتووە، كە حەمەی تۆفیق دوو عەرەبانەی تراكتۆر ئەشیایی هاوردووە بیباتەوە بۆ دێی خۆی‌و بۆماڵ خۆی، ئالەم دیوماڵ خۆمان ئیخبارییانكرد، هەردوو مەكینەو عەرەبانەوغەرازەكانیان گرت، وەختێ گرتیان، منیش مناڵ ئەم گەرەكەم بانگ كرد، هەموویان وەفەردە فەردە خستە خوارەوەو بردیانە ماڵ خۆیانەوە، دوایش لە خوابەزیاد بێت هەموو شتەكانیشم بۆ بردەوە بۆ ماڵ خۆیان هەموو عالەم دەزانێت لەسەریشی گیریام.\nپرسیارێكی تر ؟\nببورە دەمەوێت بلێم، ئەم خاڵانەی كەتۆ تۆباسیان دەكەیت خالی گرنگن، كەسێك داوای لەتۆ نەكرد وەرە لە دادگای ئەنفال ئەم قسانە بكەیت؟\n+ ئاهاها بە پێكەنینەوە( وەڵا ئەو زەلامانە زۆریان ماوون هەموویان مەوجودن).\n– ببورە مەبەستم لەوە نیە تۆ كەراست ناكەیت، مەبەستم ئەوەیە بۆنەچوویتە دادگا بلێیت من مقاتل بووم لەو سەروەخەتەیاو خەڵكم لە ئەنفال رزگار كردووەو سەدام‌و عەلی حەسەن مەجید تاوانبارن؟\n+ بەڵی لە خوا بەزیاد بێت هەیە، هەیە وەڵا هەیە ئەوەزۆر هەیە.\nمن دەمەوێت روونتر پرسیارەكەم بكەم، كەس نەهاتە لات بڵێت كاكە حەمە مادام تۆ ئەو سەروە ختە چەكداری رژێم بویت، وەرە لە دژی سەدام‌و تاوانبارانی ئەنفال شایەتی بدە؟\nنەوەڵا كەس نەهاتووەتە لام.\nئەگەر پێیان بووتیتایە ئامادەیت بچیت شایەتی لە دژی سەدام بدەیت؟\nنەوەڵا كەس پێی نەوتوم. ئاخرئەوەی من ئیژمی پەیوەندی وە سەدامەوە نیە؟\nچۆن پە یوەندی پێوەی نیە؟\nئینجا ئەوخەڵكە تەسلیمم بكردنایە وەكو (حەمە خانی حاجی داراو بایزی حاجی رەشید خۆ قەومی ئێمەیەو عەشرەتی ئێمەیە و تەرخانین، خۆ ئەوان خەڵكیان زۆر تەسلیمكرد، چ پەیوەندی وە سەدامەوە هەیە. خۆ ئەو خەڵکەی تاهیر تەسلیمی كردن ئەغلەبیان (زۆربەیان) ئامۆزاو میمكزاو خالۆزای خۆیەتی.\nباشە ئەگەر ئەوانەی تەسلیمت نەكردن، خزم‌و قەوم خۆت نەبوونایە، بۆنمونە منێك كەلە سلێمانیەوە هاتووم لەئەنفالەكەیا بكەوتمایە دەست تۆ هەر رزگارت دەكردن؟\nئا ها زۆر جوانە، با ئەوانەشت بۆ باس بكەم، پیاوێك هەیە ناوی بەهجەتە خەڵكی خانەقینە، بەهجەت كەوتە دەست ئێمە، ئەو کوڕە پێشمەرگە بوو لای دلێر جاف،منیش جاش بووم رەبایەم بوو لە ژووروی ئەم كەلارەوە، ڕۆژیك لە دەوری رەبایەكەمان هەر سوڕی خوارد بوو، چەكدارەكانم هاتن، ووتیان كا حەمە زەلامێك ها لەو دەرە، نازانین پێشمەرگەیە تەنزیمە چییە ؟ ووتم برۆن بیگرن بیتێرن، بزانین چییە، كە هاوردیان ووتی من پێشمەرگەم، لای دلێرجاف، منیش ووتم پێی باشە تۆ دەزانی ئێمە چین ؟ ووتی نا نایزانم، ووتم ئێمە جاشین، بێئەوەی محاسەبەی بكەین تفێكی تێكەین، ووتم بۆ كوێ ئەچیت ووتی ماڵی باوكم لە ٥٠٠ ماڵەكەی كەلارە ئەچمەوە بۆماڵ خۆمان، منیش وە جێبێك، سوارم كرد هاوردمانەوە بۆ ماڵ خۆمان نانمان خوارد چایمان خوارد،هەتا عەیبیشە باسی بكەم نانەكەشمان ئەو بەیانیە هیلكەو ڕۆن بوو،ئیتر بردمەوە بۆ ماڵ باوكی، ئەوماڵ خۆیانی ئەزانی كە چووینە ماڵیان ئاوا خۆمان ئاسایی سێ چوار پیاو دانیشتبوون، ووتم كامیان باوكتە ووتی ئەوەكەیانە ئەو دوو پیاوەش یەکیان خالۆمە‌و ئەوەكەشیان برامە، دەی ووتم زۆر چاكە، روم تێكردن ووتم برا دەزانن ئێمە چین؟ ووتیان، نەوەڵا ئەی پێشمەرگە نین؟ ووتم نەوەڵا ئێمە جاشین، باوكی ووتی ئەی چۆن خۆ بەهجەت پێشمەرگەیە ئەم كورەی ئێمە لای دلێر جافە، ووتم ئیمە جاشین و لای رەبایەكەی خۆمان گرتوومانە، ئێمەش بۆ پارە ئیش ئەكەین، ئیسە ئەم كورەی ئێوە دەمانچەیەك و ١٢٠٠٠٠ سەد‌وبیست هەزار دینار، ئەكا و دەمانچەیە چواردە خۆریش هدییەتی ، ئەگەر پێتان هەڵدەسورێ باشە ئەوە كورەكەتانە‌و تەسلیمی ناكەین، ئەگەرنا من ئەی بەم تەسلیمی دەكەم، دوایی مەیژن حالێ یان حسابێك، باوكەكە ووتی : بە كورەكەی وت برۆ ئەو پارەیە بێرە، بە خوا هاوردی بە گەورەیی خوا بە قەد پشتییەك ئەبوو، ووتی كاكە برا مادام تۆ ئەوەنە پیاویت ئیتر جاشی باشی هەرچی هەیت، ئەوە پارەی منە گشتی بۆ تۆ بیگرە، مەمنونیشم كە تەسلیمت نەكردووە، پارە ئەبێتەوە بەڵام كورەكەم نابێتەوە، دوایی ووتم : كاكە پارەی خۆت هەڵگرە مەبەستم پارە بوایە نەم ئەهێنا تۆ بمناسیت، ئەمبرد بۆ ئیستخبارات و تەسلیمم ئەكرد، ئەری وە كەلام خوا ئەو كورە خەلق خانەقیی یە ، ناوی بەهجەتە. دوایی وە نادیمەن تەسلیم بوو، لای ئەم كوڕی مەحمود زێرەیە لە كەلار بووە نانەوا، هەموو جارێ كولێرەی جوانیشی بۆم ئەكرد، ئەی ووت تۆ حەیات منت سەندووەتۆ.؟\nدەستت خۆش بێت ئەم كارانە مایەی سووپاسن، بەڵام خەڵكانێكیش هەبوون تەواو بە پێچەوانەی تۆوە كاریان دەكرد، خۆیان فرۆشت خەڵكیانفرۆشت، خەڵكیان ئەنفالكرد، ئەوكاتەی تۆ سرییەكی جاشت بوو، قەت پێت نەئەوەتن ئەم كارانەی ئێوە دەیكەن، ناشرینە، سەرشۆری لە دوایە؟\nچۆن پێمان نە ئەوتن، من دووجاشم بوو هەر جاش خۆم\nجاشی خۆت نالێم بە كوردیەكەی جاشی گەورە دەڵێم .\nنا من هەر جاش خۆم باس ئەكەم، قەومی خۆم و خزم خۆم و چەكدار خۆم، ئەم دیێانە قاچغچیان بوو. بەتانی‌و خەنەو ئەم شتانەیان ئەهاورد، ڕۆژێك لە بازارا بووم، كابرایە هات، ووتی كا حەمە چۆنی ؟ ئیتر چاكی و چۆنیمان كرد، من نەم ئەناسی، ووتی ئەو رەبایەی بان كەلار هی تۆیە، ووتم بەڵێ ئەمر؟ ووتی وەڵا من كاسبی ئەكەم ئەم بەیانیە چەكدارەكان توو دوو بەتانیان لێم سەندووە، ووتم بەپارە ؟ ووتی نەوەڵا وەزۆر ووتم ئەوانەی لێیان سەندی ئەیانناسیتەوە، ووتی ئا، ووتم بابرۆین، كە چووین ووتم : كامانەیە لەم كورانە ؟ ووتی ئەوەیەو ئەوەیە . قسەیە زۆرم بە جاشەكان كردوو بەتانیەكانم لێ سەندنەوەو دامەوە وەكابرا، ئیتر كابرا نەی ئەبردەوە ئەی ووت ئەمە دیارییە بۆتۆ ووتم كاكە ئەگەر ئەوە بتكردایەتە زەرفێكەوە و بتهاوردایەتە مالەوە ئەم ووت، هەقتە بەڵام وەپارە قبولمە ئیتر بە خوا هەردووكیم بە ٣٢ دینار لێكڕی. حاڵی بووی ؟ جا ئێمە بە خەڵكمان زۆر ئەوت، كورە پێویست ناكات، بە خوا ئەو تەسجیلە بكوژێنیتەوە زۆر باشترە، زۆرم ها لە دڵا.\nبا نەیكوژێنینەوە قسەمان زۆر ماوە، كەسی ترت پێشك دێت جاش بووبێت و خەڵكی رزگار كردبێت؟\nئا ئەرێوەڵا پێم شکدێت، لە ئەنفالەکدا حەمە صالحی عەبدووڵا خەڵكێ زۆری رزگاركرد.\nچەند كەسی رزگار كردووە؟\nبە خوا رەنگبێكم ٢٠٠ كەسی زیاتر رزگاركردبێت.\nباشە خەڵكێكی زۆر دەڵێت من خەڵكم رزگار كردووەو كوردایەتیم كرددووەو ئەمەم كردووەو ئەوەم كردووە، بەڵام ئەم هەلوێستانەی ئێوە كەمن بۆچی تاكو ئیستا باستان نەكردووە؟\nئەی كەس پرسیاری لێمان نەكردووە،ئەی پرسیارمان لێنەكەن لە خۆمانەوە دەهۆلی چی بكوتین بۆخۆمان،مەعقولە تەپڵێ هەڵگرین و بێژین ئەمەمان كردیە؟ مەعقول نیە.\nئەتوانین ئەو پیاوەی تر ببینین، ئەوەی كە دەڵێیت خەڵكی رزگار كردووە؟\nحەمە ساڵحی عەبدواللە ؟\nبەڵێ ئەو دەڵێم ؟\nحەمەصالح مردووە نەماوە وەفاتی كردە.\nئەی ئەو كەسانەی لای ئەو رزگار بوون تۆ كەسیان دەناسیت؟\nوەڵاهی ئیسە بێژمی ئەیانناسم ئەوێتە درۆ، چونكە ئەو ڕۆژە كە خەڵکیشت رزگار بكرایە لای كەس باست نەئەكرد جونکە ئەوە خەتەر بوو. وەكو ئێسە نەبوو، خەڵك ترسی نەبێت، حسینی شێخ كاكە حەمەی هەزار كانی گیراو ئەنفالكریا، ئەم قائید فیرقە ئەوە نە برادەرم بوو، چوومە لای وەختێ ئەو پیاوە گیریا من و ئەو حەمەصالحی عەبدوڵایە، چوینە لای قائد فرقە بەرلەوە چووینە لای ئامیر لیوا‌و دوایی چووینە فیرقە، وەعدی پێمدا ووتی تا ١٣ رۆی تر پێشمەرگەت هەیە، كادرت هەیە، مەنسولت هەیە، ئامر بەتالوێنت هەیە، ئامر كەرتت هەیە، هەر كەسێك دێنیتەوە بیهێنەرەوە، من لێی مەسئولم، ئەگەر ٥٠ كەسی وەك منیشی كوشتبێت، وەرقەی تۆی پێبێت عافووە، بەڵام لەدوای ئەوە بە خوا هیچم پێناكرێت.\nئەمە پێش پەلامارەکەی ئەنفال ؟\nبەڵێ ئەمە هێشتا ئەنفالەكە دەستی پێنەكرد بوو. ئێمە تەعزییەمان بوو بەر لە ئەنفالەكان، قائد فرقە هاتە ئێرە لە تەعزیەكە ئەمەی پێمان ووت. ووتی ئێوە شەهیدتان هەیە لە جاشیا خەڵکمان كوژرا بوو، ووتی ئێوە رێزتان هەیە لامان، بەڵام دوای ئەو ١٣ ڕۆژە هەكەسێك بگرین حسابی پێشمەرگەو پاسداری ئێرانی بۆ ئەكەین، ئەمە قائد فرقە ووتی.\nئەو قائد فرقەیە ناوی چی بوو ؟\n+ بەخوا ناوی نازانم بیرم نەماوە.\nباسی شێخ حسینی هەزاركانیت كرد؟\nئا، لە ئەنفالەكەیا شێخ حسەین گیریا ئەوكاتە من وئەو كاك حەمە سالحی عەبدوڵا لەو جەوەڵانەدا بوین كە باسم بۆت كرد، بیستمان كاك شیخ حسین گیرایاوە، ئێ ئەو برادەرمان بوو، پیاوێكی فرە پیاوانەبوو، كاكە حەمە سالح هات ووتی كاك حەمە ووتم: ئا، ووتی: شیخ حسین گیریاوە و قائد فرقە زۆر برادەری تۆیە با بچین حەولێكی بۆ بدەین بزانین بەرینادەین؟ ووتم با بڕۆین، هەڵساین رۆیشتین، چووین بۆلای قائد فرقە، هێزەکەی یەرموکیان پێدەگووت، (مقری فرقە) بارەگای تیپ لەو بەری جسرەی ئەو بەرەكەوە بوو. تەلەفۆنی كرد (ئامیرلیوا)ش هات، ئینجا روویانكردە ئێمە وتیان ئێوە بۆچی هاتوون؟ ووتمان بۆ حاڵێكی ئاوا هاتووین، شیخ حسێنی شێخ كاكە حەمە پیاوێ فرە نەجیب و واو وایە‌و زۆر برادەر ئێمەیە، ئامیر لیوا رووی دەمی كردە من، ووتی كاك حەمە لەو ڕۆژەوە كە شیخ حسێن گیریاوە من (٣) جار شێخ حسێنم بەرداوە ووتوومە برۆرەوە بۆ كەلار، ووتووەیەتی نارۆمەوە بۆ كەلار من شەش كەس ها لەیەلما، ئەو ٦ كەسە بەرنەدەن نارۆم با حكومەت بمكوژێت.\nبەڵام من بە جۆرێكی تر چیرۆكی هەڵوێستی شیخ حسێنم بیستووە، وام بیستووە کە ئەو وتوەیەتی ئەگەر هەموو ئەو قەوم‌وقیلەی ئێستا لە قۆرەتوو بەندکراون بەرینەدەن من بەربوونم نەگەرەكە ؟\nنەخێر ٦ كەس، هەتا یەكێك لەو كەسانە شیخ رەشیدی قەڵایی قەومی خۆی بوو، قائد فرقەش هەرئەوەی ووت: وتی منیش ئەزانم ٣ جار هەوڵم لە گەڵیدا داوە بەڵام ووتوویەتی من بە تەنیا نارۆم، ئەو ٦ كەسەم ئەوێ لە یەلما بێت. ئێمەش ووتمان وەڵاهی سەیدی ئەگەر هەوڵێکی تر بدەن بەڵكو بەریبدەن، هەوڵێک بدەن بیبنین بەشكو قەناعەتی پێبكەین، ئەی وتیان بەسەر چاوو ووتیان ئەوە سەیارەی عەسكەری ها لە خزمەتتانا بچن بیبنن لە قۆرەتوو، ئێمەش ووتمان وەڵاهی سەیدی ئێمە نابێت بچین بۆ قۆرە توو ئێسە لەوێ تووش ١٠٠كەس ئەبین‌و ئەمان بینن، لەوێ كەشف ئەبین كە ئێمە پیاوی حكومەتین لەترسی ئەوە ناچین بۆ قۆرەتوو، وەڵا دو جیب عەسكەریان نارد شێخ حسێنیان هاوردە لای ئێمە، لە بان ئەو پردەی ئەو بەرەكەوە بینیمان كاكە حسێن چۆنی حاڵ ئەحواڵ هەموو شتێكمان بۆ باسكرد، ئەم شێخ حسەینە نەیبیست‌و نەیبیست، ووتمان بابە با تۆ بەر بوویت دوایی حەول بۆ ئەوانیش ئەدەین، ووتی وەڵاهی من بەبێ ئەوان نایەم بەرم ئەدەن با ئەو ٦ كەسەش لە یەلما بەردەن، بەریشم نادەن ئەرۆمەوە بۆلای منالەكانم با حكومەت بمانكوژێت؟\nمنالەكانیشی هەرگیریا بوون؟\nمنالەكانیشی هەر لە قۆرەتوو بوون لەیەل خۆیا گیریا بوون. هەرچەندمانكرد نەوە قسەی قائد فرقەو نەوەقسەی ئێمەش بریاری نەدا، ئەینا هەر ئەو كاتە ئەمانهاوردەوە بۆ كەلار.\n-بەڵام من وام لەبارەی ئەو پیاوەوە بیستبوو كەوا لەلایەن عزەت دورییەوە واسیتەی بۆكراوەو صدام برقیەی بۆ قائد فرقە كردووە بەریبدات؟\n+ بەخوا بەحسی ئەوەیان لەیەل منا نەكردووە، درۆی چیت بۆ بكەم.\nباشە كاك محەمەد با پرسیارێكی جدی بكەین تۆ بۆچی ئەگەر بەتەمای خراپە نەبوویت بۆچی بوویتە جاش؟ بۆ پارە بوو ئەی بۆچی بوو؟\n+ قوربان ئەزانی بۆچی من بوومە جاش؟ من ئەوكاتە ماڵم لەسەركەل بوو، دیوەخانم بوو، وەكو مقەری پێشمەرگە وابوو، بەو خوا وائێمەی خەلق كردیە دوژمنایەتی كوردو كوردستان نەكردووە، خراپە، نەم بووە بەڵام مامۆستا عەلی ئەهات ئەی ووت\nتۆ پیاوی ئیستخباراتی، كاك عەدنان حەمەی مینا دەهات ئەی گووت تۆ پیاو رەفعەتی عەلی حاجی موشیری مامۆستا سەی محەمەدمان بوو ئەوی ووت تۆ پیاوی حەمە فەراشی!! هەروا ووردە وردە ئیهانەیان كردم بەم شتانە، ئەلهەقی منیش موختار بووم، معاشم بوو ئەو وەختە ٣٠دینار معاش موختاربوو، دە دینارم ئەیا وە پێشمەرگە بیست دینارم ئەیا وە شەكرو چایی بۆیان بە شیشی نەئەكردن، جارێ دووجار سێجار ئەهاتن ئیهانەیان ئەكردم پارەیان لێ ئەسەندم، تەیارەش ئەهاتە سەر گوندەكەمان ڕەمی ئەكردین، ئیتر تەلە فزیونە شكاوی خەڵكیان ئەهاوردە دێكە دوایش بەمنیان ئەبژارد، ئەمانە پالیان پێوە نام هاتم لێرە بوومە جاش. خۆ فەوجی تر زۆر بوو من بچمە لای چوومە فەوجی فەتاح بەگ كەژمارە ٣٥ بوو، هەندێك خزم‌و قەومی خۆمان بوو كە لەوێ جاش بوون، منیش جار قەومایەتی‌و خزمایەتیمداو بوومە ئامیر سریەی جاش ووتم با یارمەتی‌و ملاحەزەی قەومەكەی خۆم بكەم، ووتم با ئەگەر ڕۆژێك جەیشێك چووە سەر دێكەی خۆمان با خۆم لەیەلیانا برۆم‌و یارمەتیان بدەم. ئەوە كردمیە جاش؟\nواتا كە چوویتە گوندەكەی خۆتان لە كاتی ئەنفالدا مەبەستت كە س‌وكارەكەی خۆت بووە؟\n+ ئەرێ بەخواقەسەم ئەو مەبەستەم بوو. خەڵک قەوم خۆم هاوردووەتەوە وە تفەنگەوە بە خوا پێشمەرگەیش بووە، نەمهێلا تەسلیم حكومەت بێ، تەنیا كوڕێ ئامۆزام بوو (حەسەنی حەمە عەلی) پێیمووت دانیشە بەیانی تێم وەدواتا ئەتخەمە ناو ئەم ئیڤایە ئەتبەمەوە بۆ كەلار، وەقسەی نەكردم هاتبووەوە لەم دەشتەی كەلار بۆخۆی تووش جێشی عێراقی بوو، گیریاو ئەنفالكریاو بردیان و كەس نەیبینیەوە.\nبەڵام كاك محەمەد خۆت باش دەزانی ئەو سەروەختە موختارەكان سومعەیان باش نەبوو رەفتاری خراپیان زۆر بوو؟ مەگەر بەدەگمەن، ئەوە بە پاساو نازانم ئایا ئەو كاتە پیشمەرگە هیچیان لە تۆ دیبوو؟ ئاوایان دەرهەق دەكردی؟\nوەڵاهی با عەرزت بكەم، ڕۆژێكیان بردمیان بۆ بناری شاخی پەیكولی مەشهورە شەوو چووینە مالی حاجی شیخ حەسەن باوكی ئەم شیخ عەزیزە ئیسە وا لێرەیە، حەمەی توفیقمان بوو، براوەلی پیاوێكی ناسراوو پیاوانە بوو، كە زانی من پێشمەرگە، گرتوومی هات بۆلامان بووێتە كەفیلم، لای ئەم مامۆستا (عەلی‌و عەدنانی حەمەی مینا) كە بەرم بدەن، من سامان گەرمیانی گرتبوومی ئەوساكە ئەو مەسئولیان بوو، ئەم كاك عەدنان‌و مامۆستا عەلییە خۆ قەوم خۆمن ووتیان كاك سامان بە خوا ئەم حەمەی مارفە بەربدەیت ئێمە واز لەم شۆرشە تێرین، وەڵاهی بردمیان ١٨ شەو من لە قۆپی سجن بووم.\nباشە ئەوان كە قەوم خۆت بوون چیان هەبوو لەگەڵ تۆدا ؟!\nوەڵاهی هیچم لەیەلیان نەبوو، لەیەل خەڵكی ترا غەرەز شەخصیم بوو، ئەوان وەقسەی ئەوانەیان ئەكرد.\nهەرچەندە ئیمە باسەكەمان لەسەر ئەنفالە، بەڵام موختارەكانیش زۆر خراپ دەستیان دابوویە، دەمیان باش چەوركرابوو؟\n+ وەڵاهی ئێستەیش پێمخۆشە ئیستەیش، لە ساڵی (١٩٨٥) ە وە جاش بووم هەتاساڵی ١٩٨٨ ئەمە سێ سالی جاشایەتیەكەم، موختارییەكەشم حەز ئەكەم لەسەر ئەوەش زەلامێك.. كەسێك یەك سەعات.. یەك دەقە سجن كریابێ وە بۆنەی منەوە، ئامادەم ئیستەیش رەمیم بكەن، ئامادەنیم بە ژیان ئامادەم وە مردن. حاڵی بوویت؟ من دڵنیام لەخۆم بەخوا بمكردایە زوو ئەم كرد ئەو خەڵكەم ئەفرۆشت باشیش ئەمفرۆشت. بۆ پارە نەبوومە جاش و بۆ پارەیش كەسم رزگار نەكردیە.\nئیستا دەزانین ئەنفال چ تاوانێكی گەورەیە، ئەوكاتە رەنگە وەكو ئیستە قەوارەی تاوانەكەمان نەبینیبێ، بەڵام كە ئیستا دەیزانین و تۆش چەكداری ئەو رژێمە بوویت هەست بەچی دەكەیت؟\nلەخوا بەزیادبێت ئەوساتەش هەتا توانیوومە،خەڵكم نەجاتداوەو تفەنگی خەڵكم هاوردووەو لای خۆم پەنامداوە ئەو حەمەی عەزە شانەیە ئێستا ماوەو عاید عەسكەریە، ئەو حەمەی عەزەشانەیە لەیەلما بوو، فەتاح بەگ ووتی: ئەو سەگ و سەگبابە ، پێشمەرگەیە، ئەوە ئامر كەرت بووە، فەتاح بەگ ماوە ئیسە، ووتی بیرە تەسلیممی بكە ١٢٠٠٠٠ سەدوبیست هەزار دینارت ئەدەمێ چواردە خۆرێكی ئەبوداڵیش هدیە بۆ خۆت، ئەمە حەمەی عەزە شانە گوێی هالێ، ووتم كاكە فەتاح ئەو زەلامەی وا تۆ جوێنی ئەدەیتێ ئەو سەگبابە ئەو (….) بابە، ئەوە خالۆزامە، من نە بۆ پارە مردوم‌و نە چواردە خۆرمیش گەرەكە.\nئەگەر فەتاح بەگ ئەم قسەیەی تۆی بەرگوێ بكەوێتەوە چیئەڵی؟\n+ وەڵا هەرچی ئێژێ با بێژێ ؟ حاڵی بوویت؟ ئەو ئاوای ووت، ئەمما حسابكە هەر ئەویش نەیهێشت من ئەو ٣٥ كەسە تەسلیم بكەم، ئەگینا تەسلیم ئەكرد، ووتی نەكەی.\nئەی ئیستا لەگەڵ فەتاح بەگ بەینتان چۆنە؟\nباشین وەڵا سەردان‌و دییەنی ئەكەم.\nبەس دییەنی ئەی ناتوانین ئاوا وەكو تۆ بیبینین قسەی لەگەڵ بكەین؟\nوەڵا ئەوەیان نازانم(بە پێكە نینەوە).. ئەوە جا ئەو چیبێژێ باشە؟\nخەڵكێكی زۆر ئەڵێن فەتاح بەگ ئیمەی فریوودا؟\nوەڵا خۆ ئیستا رۆیی‌و برایەوە ئیمە كۆمەڵێك چەكداربووین لە دێی تیللە كۆ خەڵک ئەهاتە خوارەوە بۆ مللە سورە ئەم فەتاح بەگە مەسئول جیش‌و مەسئول ئێمەیش بوو، خەڵكێ زۆر دانیش تبووین، عەزەی مجید لاوە بوو، ئەوە خوا عافوی بكات، رەشەی كەریم خەسرەو بوو ئەوە خوا عافووی كا، حاجی رەفعەتی تەرخانی بووە خوا عافووی كا، حاجی فارسی ملە سورە بووە خوا عافووی بكات، ئەمانە گشتیان مردوون، مەلا حەسەنی گامەخەڵ بووە رەئیس عەشرەتی رۆغزایی، ئەمانە گشتی دەمسپی‌و رەئیس عەشرەتن، خەڵكیێ زۆر زۆر بوون، ئەم + فەتاح بەگە ووتی ئێسە من دەتوانم ئەو خەڵكە گشتی ببەم تەسلیمیان بكەم، بەڵام قەسەم بەو خوا منالێك بگیرێت، من بۆم بەرنادرێت.\nفەتاح بەگ ئەم راستییەی پێوتن؟\n+ ئەرێ قەسەم بەخوا ووتی، هەتا وەمنیان ووت تۆ بۆ وەناو رەئیس عەشرەتی رۆغزایی برقێیەك نادەیت وە حكومەت بیژی ئەم خەڵكە دێینە خوارەوەو تەسلیم ئەبین، من ووتم ئەوە ناكەم من رەئیس عەشرەتی رۆغزایی نیم ناتوانم برقێ بدەم، ووتم خاوەنی هیچ نین، فەتاح بەگ ووتی تەلاقم كەوتبێ راست ئەكا حەمەی مارف راست ئەكات.\n-مەیەستت چی بوو خاوەنی هیچ نین؟\nمەبەستم ئەوە بوو چۆن خەڵک تەسلیم حكومەت بكەین؟ حكومەت چییان لێئەكات. فەتاح بەگ ووتی تەڵاقم كەوتبێ راست ئەكات. ئەم شایەتیەی بۆ ئەیەم.\nبەڵام خەڵكێكی زۆری گەرمیان ئێژن جاشەكان هەلیانخەلە تاندین، ووتیان وەرن ئەتانكەینە جاش‌و ئەرزەتان ئەیەنێ و شتی ئاوا.\nئەشێ ئەوەش ئەشێ شتی وایش كرابێ.\nباشە زۆربەی جاشەكان‌و چەكدارەكانی بەعس ئیستا هەموویان مەسئولن؟ عەجیب كە تۆ هیچ مەسئولیاتێكت نیە؟!\nوەڵاهی یەكدوجار بانگیانكردم ووتیان وەرە تۆ مەسئولیاتێك وەرگرە. پێمخۆش نەبووە، دوای جاشی حەزم نەكردووە هیچ چەكدارییەك بكەم، دەست خۆمم سوتاند، حالی بووی من كوڕ شیرینم داوەكوشت، ئامۆزای خۆمم داوە كوشت، برازای خۆمم داوە كوشت، خزمی خۆمم داوە كوشت هەر لەبەڵاش رۆیشتن وەبەڵاش، لەپای چی چوون.؟ بەڵام من بەرم كەوت باش بەرم كەوت، ئیستەیش دنیا ببێتە چەكدار من ناووم، پێشیان ووتووم، بەڵام لەخوا‌و لە یەكێتی بەزیاد بێت ئیستا معاشێكم ئەدەنێ دوو سەد هەزارێكم ئەدەنی هەرباشە.\nئیوە لەملە سورە كۆبوونەوە وەكودەڵێن لەملەسورەوە ئەو ئیعازە درا كە جاف دابەزێت تەسلیم بێت؟\nمن نەچوومەتە ملەسورە ئەمما لەتیلەكۆ فەتاح بەگم دی وەكو بۆتم عەرزكرد. من نە بۆ كوڵەجۆ نە بۆ مللەسورەش چووم.\nبە پێی قسەكانی تۆ بێت لەناو جەیشی عێراقیشدا هەبوون كە نەیاندەزانی حەجمی كارەساتەكە ئەوەندە گەورەیە. ؟\nبەڵێ ئەرێوەلڵا وا بوو من ئەو رائید مەنسورەم باسكرد.\nمن بیستوومە تۆ خۆت دێكەی خۆت سووتاند؟\nبەڵێ خۆم سووتاندم.\nئاخر بۆچی سوتاندت.\nمن ئامر لیوا ئەمری پێكردم،پێمی ووت بچۆ دێكەت بسوتێنە، منیش چووم شەش حەوت ماڵ پەڕوو ئەملاو ئەولام سووتاند بۆ ئەوەی دوكەڵەكەی دیاربێت، حكومەت بڵێت ئەوە سووتاندی، دوای ئەوەش ووتم باخۆم بچم بیسوتێنم بۆ یەكێ تر بیسووتێنی و بۆم ببێتە خەفەت.\nدێیەكەتان چەند ماڵ بوو؟\nوەڵا دەور ١٦ ماڵێك دەبوو.\nهەموویت سوتاند یان تەختت كردن.\nنانا بەس سووتاندم گشتیشم نەسووتاند.. بەس ئەوانەم سووتاند كە خانووی خۆمان بوو.\nئەو كاتەی سووتاندت هەستت چۆن بوو؟\nوەڵا گەرەكتە چۆن بووێ ؟ هەستم وەماڵ وێرانی‌و كاولی ئەكرد.\nئەوكاتانەی باسی دەكەیت ئەنفال بەو شێوەیە چربووەوە لەگەرمیان؟\nنەوەڵا هێشتا وانەبوو وا بزانم ئەنفالی هەشتەم بوو.\nنا ئەنفالی سێ بوو، یانی ئێوە بە ئەنفالی قەرەداغتان نەزانیبوو، بەشداری ئەنفالی دووتان نەكردبوو.؟\nنەوەڵا بەشدارنەبوین نەمانزانیبوو بەهی قەرەداغمان نەزانیبوو؟\nتۆ باسی قەوم‌وخزمایەتی خۆتكرد، تۆ بیرورات چۆنە بەرانبەر ئەوجاشە خراپانەی كە قەوم‌وخزم خۆتن؟\nوەڵاهی با عەرزت بكەم، ئەو خەڵكانە كە خەڵكیان زۆر تەسلیم كردووە، ئەوانە نەیانزانی ئەنفال چیە، ئەوانە زۆربەی خەڵک نزیكی خۆیان بوون، هەیە برازای خۆی تەسلیم كردووە، بەڵام دوایی پەنجەی پەشیمانیان گەست.\nیەعنی ئیستا هەست بە پەشیمانی ئەكەن؟\nئەرێوەڵا بەڵام تازە لە دوای چی؟ پەشیمانی دادیان نادات. ئیستا ئەو تایەری وەسمانە كەئەوخەڵکەی تەسلیم كردووە، هەمووی خزم‌وكەس نزیكەكان خۆی بوو، ئەو نەیئەزانی وایان بەسەردێت، حكومەت لە پێشەوە قسەیەكی تری بوو، دوای پەنجەی خۆی گەست .. وای چیم بە خۆمان كرد، تایەرخەڵکی تەسلیم نەكردووە، هەر ئامۆزای خۆی تەسلیم كردووە، زاوای خۆی تەسلیم كردووە عەشرەتی خۆی‌و هەرقەوم خۆی تەسلیم كردووە ئەو نەیزانی وایان بەسەراتێ.\nئەگەر بهاتبایە تۆ یەكێك بوویتایە لەو كەسانە خزمەكانی خۆت تەسلیم بكردایە هەتا ئەگەر بەنیازی سەلامەتیشیان ئەمەت بكردایە، دوای بتزانیبایە ئەوانەی تۆ تەسلیمتكردن، كوژراون، فرۆشراون، كچەكان تەوزیعكراو، ئیستا هەستت چۆن دەبوو؟\nهەستم چۆن دەبوو وەڵا هەستم بە مردن دەكرد، حەزم دەكرد وەسەر زەویا نەگەرێم بمردمایە باشتر بوو.\nهەست بەوە دەكەیت ئەوانەی ترهەست بەو پەشیمانیە بكەن؟\nئەی پەشیمانن ئەی چیبكەن .\nپرسیارێكی تر ماوەیەكی تر یادی ئەنفال نزیك دەبێتەوە تۆ حەزدەكەیت یادی ئەنفال بكرێتەوەو باسی بكرێت، یان بەردێكی لەسەر دابنێن‌و كەس قسەی لێنەكات؟\nئەرێوەڵا بۆ باس نەكرێت حەزدەكەم بەردەوام باس بكرێت.\nیانی ئیستا تۆ ئەگەر جارێكی تر جاشەتی پەیدابوەوە ئامادە نیت بیكەیت؟\nئەی مەگەر نەمگووت پێت دەستی خۆم سوتاندووە چەكداری ناكەم..\n – (گامە خەڵ) ناوی گوندێکی ناوچەی جافە لە گەرمیان وسەربە ناحێی تیلەکۆیە، خەڵکەکەی سەربە هۆزی رۆغزایی عەشیرەتی جافن سەرباری ئەوەی سەرۆک عەشیرەتەکەیان فەتاح بەگ و چەند کەسێکیان جاش وسەر بەحکومەت بوون بەڵام لە ئەنفالدا وەک هەر گوندێکی تر سوتێنرا .\n لێرەدا بەهەڵدا چووەو یادەوەری هاوکاری نەکردووە، لەوکاتەدا فەوجێکی هێزی تایبەت (مغاویر) هەبوو، سەربە تیپی یەکی هێزی تایبەت(قوات الخاصة) بوو، کە رائید مونزیر ئیبراهیم یاسین فەرماندەی بوو. نەک رائید مەزهەر وەک محمەد مارف دەلێت. بۆ دڵنیایی سەبارەت ناوی ئەو ئەفسەرە (منذر ابراهیم یاسین) لە برووسكەی ژمارە 10212 ی 9 ی نیسانی 1988دا هاتووە كە لە لایەن ئیستیخباراتی كەلارەوە ئاڕاستەی دەزگای ئیستیخباراتی ناچەی ڕۆژهەڵات كراوە.\nئەم ئەفسەرە مەدالیای ئازایەتی بەهۆی بەشداری لەئەنفالدا وەرگرتووە. میدڵ ئێست ۆچ نوسیوێتی : هێزەکەی ڕائید (منذر ابراهیم یاسین) لە ٩ی نیساندا لە كەلارەوە دەرچوون جووتە ئاوایی تیلەكۆی ژوورنگ و خوارنگ بوو لەپاش ئەنفالکردنی ناوچەی قەرەداخ. پێشڕەویی هێزەكانی حکومەت تاڕادەیەك بێ سەرئێشە بوو، لە بەیانیی زووی 11 ی نیساندا هەردوو تیلەكۆ ڕووخێنران، دوای شەڕە تەقەیەكی كەمخایەن كە تەنها چوار سەربازی تێدا بریندار بوون. ئەم ناوچەیە جێنشینی تیرەی رۆغزایی هۆزی جاف بوو، هێزەكانی ڕائید یاسین بە سەر چەندین گونددا گوزەریانكرد كە بوون‌و شوێنیان بە ڕەسمیی هەر تۆمار نەكرابوو بەڵام بێگوێدانە هیچ شتێك گشتیان ڕووخاندن. ئەوەی میدل ئیست ۆچ نوسیوێتی خەڵکی گوندەکانی کونەکۆترو پەلەوشک و هۆمەربل لەدیداریاندا لەگەڵ گۆڤاری ئەنفالستان پشتراستی دەکەنەوە کە گوندەکانیان لەسەر نەخشەی عێراقدا نەبووە .\n مەبەستی پردەکەی گردە گۆزینەیە لەخوار قەڵای شێروانەوە بۆی دەچێت، پردەکە خانەقی وکەلار پێکەوە دەبەستێتەوەو هەربەوێشتدا دەرۆی بۆ قەڵای قۆرە توو، قائید فرقە مەبەستی پیشەوای تیپی ٢١ کە پێشتر لەقەڵای قۆرەتوو بوو. عقید ركن غالب حامد سلمان فەرماندەی فیرقەی ٢١ ( ئەم عقیدە لەڕۆژی 18ی نیسان 1988 بریندار بووە بەڵام تا كۆتایی شەڕەكان نەیهیشتووە بیگوازنەوە بۆ دواوە ) .\n لیوای پیادەی(٤٤٤) كە پێكهاتبوو لە (فەوجەكانی (1، 2، 3)و سەربە فەیلەقی یەك بوو، فەرماندەكەی عەمید روكن سامی محەمەد عیسا بوو.


پـێشمەرگە و یەپەشە یەکتری تۆمەتباردەکەن بە هۆکاری هەڵگیرساندنی شەڕ لە خانەسۆر\nشەوی پـێنجشەممە لەسەر هەینی لە ناوچەی خانەسۆری شەنگال شەڕ و پـێکدادان لە نێوان هێزەکانی پـێشمەرکەی ڕۆژی (پـێشمەرگەی ڕۆژئاوا) و هێزەکانی پاراستنی شەنگال (یەپەشە) هەڵگیرسا و لە ئاکامدا ژمارەیەک لە هەردوولا گیانیان لەدەستدا یان برینداربوون. هەروەها زیانی ماڵیشی لێکەوتەوە.\nبەشی کوردی دەنگی ئەمەریکا بە جیا وتووێژی کردووە لەگەڵ مەحما خەلیل قائیمقامی شارۆچکەی شەنگال و زەردەشت شەنگالی فەرماندەی یەکینەکانی پاراستنی شەنگال. هەردوو لایان ئەوی دیکەیان بە هۆکاری هەڵگیرساندی شەڕەکە تۆمەتباردەکات.\nمەحما خەلیل دەڵێت هیچ پـێشبینی خێر لە لایەن پەکەکەوە ناکات و ئەوانە بەکرێگیراون لە دەرەوەی عێراقەوە فەرمانیان پێدەکرێت، بۆیە ڕەنگە توندوتیژی دیکەش ڕووبدەن.\nسەبارەت بە هێزی پـێشمەرگەی ڕۆژئاوا، مەحما خەلیل کە بۆخۆشی ئەندامی پارتی دیموکراتی کوردستانە دەڵێت ئەوە هێزی وەزارەتی پـێشمەرگەی هەرێمی کوردسـتانە و هێزێکی نوێ نیـیە ئەمڕۆ پـێکهێنرابێت، بەڵکو زیاتر لە ساڵێـکە سنوور و ناوچەکان دەپارێزن و شەڕی داعش دەکەن.\nدەشڵێت هێزەکانی پاراستنی شەنگال (یەپەشە) خەڵکی شەنگال نین و هێزی پەکەکەن لە سوریا و تورکیا و ئێرانەوە هاتوون و بەشێکی کەم لە خەڵکی شەنگال چووەتە ناویانەوە، بەڵام وەزارەتی پـێشمەرگەی هەرێمی کوردستان 8500 پـێشمەرگەی خەڵکی شەنگالی هەیە.\nمەحما خەلیل دەشڵێت هەزار جار خەڵکی شەنگال داوایانکردووە ئەو هێزە نادەستوری و ناقانونیـیە ناوچەکە چۆڵ بکەن. هەروەها گوتی کونسوڵخانەی وڵاتان و هەردوو ئیدارەی شەنگال و موسڵ ئەوانیش داوایانکردووە ئەو هێزانە شەنگال چۆڵ بکەن.\nلە لایەکی دیکەوە زەردەشت شەنگالی فەرماندەی یەپەشە دەڵێت ئەو هێزەی شەڕی ئەوانی کردووە پـێشمەرگە نین، بەڵکو سەر بە ئەنکەرە و میتی تورکیان و مەسعود بارزانی ڕاستەوخۆ سەرپەرشتیان دەکات.\nدەشڵێت لە میانەی سەردانی مەسعود بارزانی بۆ ئەنکەرە و کۆبوونەوەی لەگەڵ ڕەجەب تەیب ئەردۆغان بڕیاری ئەو شەڕە دراوە.\nپاشان گوتی لە کاژمێر 6:30 ی بەیانی هێزی پـێشمەرگەی ڕۆژئاوا بە چەکی قورس لە شوێنەکانی یەپەشەیان داوە و زیانیان پـێگەیاندوون و ئەوانیش بۆ بەرگریکردن لە خۆیان وەڵامیان داونەتەوە و شەڕەکە هەتا 11 ی پـێش نیوەڕۆ بەردەوام بووە. گوتیشی لە ئێستادا هێزەکانی پارتی دیموکراتی کوردسـتان و پـێشمەرگەی ڕۆژئاوا خۆیان ڕێکدەخەنەوە هەتا جارێکی دیکە هێرشیان بکەنەوە سەر.\nبەشی کوردی دەنگی ئەمەریکا هەوڵی دا لە لایەنێـکی سەربەخۆ زانیاری زیاتر بدات لەسەر وردەکاری ڕووداو و شەڕەکان، بەڵام هەتا ئامادەکردنی ئەم ڕاپـۆرتە، کەسی بەردەست نەکەوت.\nوتووێژ لەگەڵ مەحما خەلیل\nوتووێژ لەگەڵ زەردەشت شەنگالی


گەلی عەلی بەگ؛ له رووداوێكی هاتووچۆدا شۆفێرێك به سه‌ختی برینداربوو\n11.06.2019 08:46 AM\nڕووداوە هاتووچۆکەی شەوی ڕابردوو\nبه‌ڕێوه‌به‌رایه‌تی هاتووچۆی سۆران ڕایدەگەیەنێت، له رووداوێكی هاتووچۆدا له‌ناو گه‌لی عه‌لی به‌گ شۆفێرێك به سه‌ختی برینداربوو.\nبه‌ڕێوه‌به‌رایه‌تی هاتووچۆی سۆران لە ڕاگەیەندراوێکدا ئاشکرای کردووە، شەوی ڕابردوو رووداوێكی ھاتووچۆ له جۆری پێكدادان له سۆران له‌ناو گه‌لی عه‌لی به‌گ له نێوان دوو ئۆتۆمبێلی جۆری ھۆندا ئه‌لنترا تایبه‌ت و تۆیۆتا كرۆلا تایبه‌ت روویدا.\nئاماژەی بەوەشکردووە، "رووداوه‌كه له ئه‌نجامی لێك ره‌تبونی ھه‌ڵه روویداوه".\nبەڕێوەبەرایەتی پۆلیسی هاتوچۆی سۆران لە ڕاگەیەندراوەکەیدا ئەوەشی ڕوونکردووەتەوە، "شۆفێری ھۆندا ئه‌لنتراكه به‌سه‌ختی زامدار بوو و ره‌وانه‌ی نه‌خۆشخانه‌ی فریاكه‌وتنی سۆران كرا و زیانی ماددی به‌رھه‌ردوولا كه‌وت".


هێزه‌کانی پاکستان 77 چه‌کداری توندڕه‌و ده‌کوژن\nکاربه‌ده‌سـتانی پاکسـتان ده‌ڵێن فڕۆکه جه‌نگیـیه‌کانیان و هێزی زه‌مینیـیان به لایه‌نی که‌م 77 چه‌کداری توندڕه‌ویان کوشتووه له ناوچه‌یه‌کی خێڵه‌کی له باکوری ڕۆژئاوای وڵاته‌که‌یان له نزیک سنووری ئه‌فغانسـتان.\nله‌شکری پاکسـتان ڕۆژی هه‌ینی ئه‌مه‌ی ڕاگه‌یاند و گوتی له به‌یانی ئه‌مڕۆدا له میانه‌ی هه‌ڵمه‌تێـکی گه‌ڕان و پشـکنین له ناوچه‌ی خه‌یبه‌ر زیاتر له 18 چه‌کدار کوژراون. هه‌روه‌ها له شه‌وی پـێنجشه‌ممه‌ش 10 چه‌کداری دیکه‌یان کوشتووه و هاوکات به هێرشی ئاسمانیش 17 چه‌کداری دیکه‌ش کوژراون که یه‌کێـکیان فه‌رمانده‌یه‌کی چه‌کداره‌کان بووه و به ڕه‌چه‌ڵه‌ک ئۆزبه‌کی بووه.\nله لایه‌کی دیکه‌وه هێزه‌کانی ئاسایشی پاکستان ڕۆژی هه‌ینی له بۆسه‌یه‌کدا له دۆڵی ته‌ره‌حی خه‌یبه‌ر 32 چه‌کداریان کوشتووه که گومان ده‌کرێت تێرۆرست بووبن. له‌شکر ده‌ڵێت ئه‌و چه‌کدارانه به‌ره‌و سنووری ئه‌فغانسـتان ده‌چوون.\nئه‌م هه‌واڵانه پاش چه‌ند ڕۆژێـک دێن له‌وه‌ی چه‌کدارانی تاڵیبان 148 که‌سیان له هێرشێـکیان بۆ سه‌ر قوتابخانه‌یه‌ک له شاری پـیشاور کوشت که زۆربه‌یان منداڵ بوون.


هێزه عێراقی و ئه‌مریكیـیه‌كان بۆ دابڕانی یاخیبوان له ڕومادی جموجۆڵ ده‌كه‌ن\nهێزه عێراقی و ئه‌مریكیـیه‌كان جموجۆڵ ده‌كه‌ن بۆ دابڕینی یاخیبوان له شاری ڕومادی.\nكاربه‌ده‌سـتانی له‌شـكری ده‌ڵێن ئه‌وان خاڵی پـشـكنیـنیان له ناوه‌وه و ده‌ره‌وه‌ی شـاره‌كه داناوه بۆ ڕێـگه‌گرتن له یاخیبوان له ده‌ستـكه‌وتنی كۆمه‌ك و یارمه‌تی.\nئه‌م كرده‌وه له‌شـكریـیه له كاتێـكدا دێت كه هێزه عێراقی و ئه‌مریكیـیه‌كان به‌رده‌وامن له گه‌ڕانی چڕ به دوای دوو سه‌ربازی بزربووی ئه‌مریكی، شـایه‌تحاڵ هه‌ن ده‌ڵێن له لایه‌ن یاخیبوانه‌وه به دیل گیراون له باشوری به‌غدا.\nدواجار ئه‌و دوو سه‌ربازه كاتێـك بینراون كه ڕۆژی هه‌ینی تیمه‌كه‌یان له خاڵێـكی پـشـكنین له یوسـفـیـیه هێرشی كرایه سه‌ر. له‌و هێرشه‌دا سه‌ربازێـكی دیكه‌ش كوژرا. له‌شكری ئه‌مریكی ده‌ڵێت هه‌موو ڕێـوشـوێنێـك ده‌گرێته به‌ر بۆ دۆزینه‌وه‌ی ئه‌و دوو سه‌ربازه.\nله پـێـشـهاتی تردا، پـۆلیسی عێراقی ده‌ڵێت ڕۆژی یه‌كشه‌ممه، ژماره‌یه‌ك چه‌كدار 10 كرێـكاری نانه‌واخانه‌یه‌كیان له گه‌ڕه‌كی كازمیـیه‌ی شاری به‌غدا ڕفاندووه. هه‌روه‌ها پـۆلیس له به‌غدا 9 ته‌رمیان به لایه‌نی كه‌م دۆزیوه‌ته‌وه كه ئاسه‌واری ئه‌شـكه‌نجه‌دانیان پـێوه بووه.


پەرلەمانتارێکى کورد لە بەغدا: ئەڵێی یاری مار و پەیژە دەکەین\n2021.03.20 - 20:31\nپەرلەمانتارێکى کوردى پەرلەمانى عێراق دەڵێت، تائێستاش گفتوگۆکان بەردەوامن و شکستیان نەهێناوە، دەشڵێت، ئەڵێى يارى مار و پەیژە دەکەن وەک هەموو جارەکانى تر.\nڕێزان شێخ دلێر، ئەندامى پەرلەمانى عێراق لەسەر پشکى یەکێتى نیشتمانى کوردستان (شەممە 20ى ئازارى 2021) لە لێدوانێکى تایبەتدا بە "ناس"ى وت، ئەو ڕێککەوتنەى دوێنێ ئێوارە کرا لەنێوان شاندی کوردى و کوتلە شیعەکان شکستى هێنا، ئەوەش بە چەند هۆکارێکى کتوپڕ.\nڕونیشیکردووەتەوە، "وەک ئەوە وایە یارى مار و پەیژە بکەین وەک هەموو جارەکانى تر، کاتێک ڕێککەوتن لەنێوان لایەنەکان شکست دەهێنێت، تائێستاش هۆکارى ڕوخانى ڕێککەوتنەکان نادیارن و ئەگەر هۆکارەکان بزانین ئەوا شتێکى باش دەبوو."\nڕێزان شێخ دلێر جەختیلەوەشکردووەتەوە، تائێستاش دانوستان لەنێوان هەردولادا بەردەوامە ئەویش لە ڕێگەى دانیشتنەکانەوە کە ئەنجام دەدرێن لە ئێستادا، ئەو پەرلەمانتارە ڕەتیشیدەکاتەوە وەفدى کورد کشابێتەوە و تەئکید دەکاتەوە کە تائێستاش لە بەغدان و لە گفتوگۆدان.\nبەوتەی زۆرینەی نوێنەرانی کورد لە بەغدا شەوی ڕابردوو شاندی باڵای هەرێم و لایەنە شیعییەکان گەیشتبوونە ڕێککەوتن لەسەر پشکی هەرێمی کوردستان لە بودجە و بڕیاربوو کاتژمێر 10:00ی ئەمڕۆ دەنگ لەسەر پڕۆژەکە بدرێت، بەڵام دیسان بەهۆی پشکی هەرێم دانیشتنەکە ئەمجامنەدرا.\nلەدوای ئەو گرفتەش، فەرمانگەی ڕاگەیاندنی ئەنجومەنی نوێنەران (20 ئازاری 2021) بڵاویکردەوە، كە بەهۆی بەردەوامی گفتوگۆكانەوە لەبارەی بودجەی 2021، هەروەها بۆ پێدانی دەرفەت بە لیژنە پەیوەندیدارەكان بۆ پێداچوونەوە و وردبینی، بڕیاردرا دەنگدان لەسەر بودجەی 2021 دوابخرێت بۆ ڕۆژی شەممەی داهاتوو (27 ئازاری 2021) كاتژمێر 1 پاش نیوەڕۆ.


08:34 - 23/01/2021 148 جار خوێندراوەتەوە\nوەزارەتی دەرەوەی ئەمریکا رایگەیاند: بەرنامەی تایبەتی وەرگرتنی پەنابەرانی عێراقی بەشێوەیەكی كاتی راگرتووە، ئەوەش دوای ئاشكرابوونی "پێشێلکارییەک" کە تایبەتە بە دزینی زانیاری ئەو كەسانەی داوای پەنابەرییان كردووە.\nئاژانسی بلومبێرگ ڕایگەیاند: وەزارەتی دەرەوەی ئەمریکا بڕیاریدا بە پەلە بەرنامەی وەرگرتنی پەنابەران ڕابگریت بۆ ماوەی 90 ڕۆژ، پاش ئەوەی وەزارەتی دادی ئەمریکا سێ کەسی تۆمەتبارکرد بە دزینی داتا پۆلێنکراوەکانی 1500 عێراقی کە پەنایان بۆ ئەمریکا بردووە .\nدوو لە تۆمەتبارەکان، کە ئەردەنی و روسین و کارمەندی پێشووی فەرمانگەی گومرگ و کۆچی ئەمریکی بوون، لەنێوان ساڵی 2016 تا 2019 دەستیان بە زانیاری پێشکەشکارانی مافی مانەوەی لە ئەمریكا گەیشتووە و ناردویانە بۆ هاوڵاتیەكی عێراقی.\nبەپێی رۆژنامەی واشنتن تایمز، ئەوس مۆفەق عەبدولجەبار كە هاوڵاتیەكی عێراقیە و لە ئەردەن نیشتەجێیە سەرپەرشتی ئەم دزینی زانیارییانەی كردووە و خۆی پێشتر داوای مافی پەنابەریەتی لە ئەمریكا كردووە و داواكەی رەتكراوەتەوە.\nدوو تۆمەتبارە ئەردەنی و روسیەكە، لەبەرامبەر ناردنی زانیارییەكاندا هەر جارە و لەلایەن ئەوس مۆفەقەوە هەزار دۆلاریان پێدراوە.\nلێکۆڵەران دووپاتیان کردوەتەوە کە ڕەنگە زانیارییە دزەپێکراوەکان بۆ یارمەتیدانی ئەو عێراقیانە بەكارهێنرابێت بۆ داڕشتنی داوای مای پەنابەرێتی.\nبەرنامەی تایبەتی وەرگرتنی پەنابەرانی عێراقی، لە ساڵی 2008 دامەزراوە، ڕێگەی بەو عێراقیانە دەدات كە لە کاتی شەڕی عێراق و دوای جەنگی عێراق کاریان لەگەڵ حکومەتی ئەمریکا و دامودەزگا ئەمنی و ڕاگەیاندنە ئەمریكیەكان كردووە بۆ ئەوەی راستەوخۆ داوای مافی پەنابەریەتی لە ئەمریكا بكەن.